EUROPA-KOMMISSIONEN Bruxelles, den 7.12.2022 COM(2022) 697 final 2022/0403(COD) Forslag til EUROPA-PARLAMENTETS OG RÅDETS FORORDNING af [xxxx]

om ændring af forordning (EU) nr. 648/2012, (EU) nr. 575/2013 og (EU) 2017/1131 for så vidt angår foranstaltninger til at imødegå uforholdsmæssigt store eksponeringer mod tredjelandes centrale modparter og forbedre effektiviteten af Unionens clearingmarkeder

(EØS-relevant tekst) {SEC(2022) 697 final} - {SWD(2022) 697 final} - {SWD(2022) 698 final}



BEGRUNDELSE 1.BAGGRUND FOR FORSLAGET •Forslagets begrundelse og formål Forordning (EU) nr. 648/2012 (forordningen om europæisk markedsinfrastruktur eller "EMIR") regulerer derivattransaktioner, herunder foranstaltninger til begrænsning af de dermed forbundne risici via clearing gennem centrale modparter (CCP'er). CCP'er påtager sig de risici, som parterne i en handel udsættes for, og bliver køber over for enhver sælger og sælger over for enhver køber. Derved gør de markedet mere gennemsigtigt og mere effektivt, ligesom de mindsker risiciene på de finansielle markeder, navnlig for derivater. EMIR blev vedtaget i kølvandet på finanskrisen i 2008/2009 med det formål at øge den finansielle stabilitet og gøre markederne mere gennemsigtige, mere standardiserede og dermed mere sikre. EMIR foreskriver, at derivattransaktioner skal indberettes for at sikre markedsgennemsigtighed for regulerings- og tilsynsmyndigheder, og at de risici, der er forbundet med transaktionerne, skal begrænses på passende vis via central clearing gennem en CCP eller ved udveksling af sikkerhedsstillelse, kendt som "margin", i bilaterale transaktioner. CCP'er — og de risici, de håndterer — er vokset betydeligt i omfang siden vedtagelsen af EMIR. Kommissionen offentliggjorde i 2017 to lovgivningsforslag om ændring af EMIR, som begge blev vedtaget af Europa-Parlamentet og Rådet i 2019. Med EMIR REFIT justeredes nogle af kravene i EMIR med henblik på at sikre proportionaliteten i dem og samtidig sikre finansiel stabilitet. I erkendelse af de nye problemer i tilknytning til den stigende koncentration af risici hos CCP'er, navnlig tredjelands-CCP'er, ændredes med EMIR 2.2 de tilsynsmæssige rammer, ligesom der indførtes en procedure for Den Europæiske Værdipapir- og Markedstilsynsmyndigheds (ESMA) vurdering af tredjelands-CCP'ers systemiske karakter i samarbejde med Det Europæiske Udvalg for Systemiske Risici (ESRB) og de udstedende centralbanker. EMIR suppleres af forordningen vedrørende genopretning og afvikling af CCP'er, som blev vedtaget i 2020, som forberedelse på den usandsynlige situation — som til gengæld vil have voldsomme konsekvenser — at en EU-CCP kommer i alvorlige finansielle vanskeligheder. Om end der med EMIR er etableret en solid ramme for central clearing, har visse dele af de nuværende tilsynsmæssige rammer vist sig at være for komplekse. Dette gør det sværere for EU's CCP'er at tiltrække kunder — både i EU og på internationalt plan. Tilsynsmyndighedernes godkendelsesprocedurer for EU-CCP'ers lancering af nye clearingydelser og -aktiviteter samt ændring af deres risikomodeller er i mange tilfælde unødvendigt langvarige og besværlige. De nuværende regler har til formål at sikre EU's CCP'ers sikkerhed og soliditet, men dette kan gøres på mange måder, og de nuværende procedurer er blevet kritiseret for at være for langsomme og til tider uforholdsmæssige i forhold til de påtænkte ændringer. Det bør ikke tage flere år at få godkendt et nyt produkt, og ændringer i risikomodellerne må nødvendigvis foretages hurtigt, så de afspejler de skiftende markedsmæssige og økonomiske forhold. Forsinkelser i godkendelsesprocedurerne øger omkostningerne og gør EU's CCP'er, og dermed EU som forretningssted, mindre attraktive. Forslaget har til formål at reducere disse hindringer med henblik på at fremme moderne og konkurrencedygtige CCP'er i EU, som kan tiltrække kunder. EMIR udgør en omfattende og solid tilsynsramme for CCP'er, og den nyligt vedtagne forordning om genopretning og afvikling af CCP'er styrker EU's CCP'ers soliditet yderligere. Dette forslag har som et mål, at EU fortsat skal basere udviklingen af sit centrale clearingøkosystem på styrken i EU-reglerne og -tilsynet. Robuste og sikre CCP'er styrker tilliden til det finansielle system og understøtter på afgørende vis likviditeten på centrale markeder. Et sikkert, robust og modstandsdygtigt centralt clearingøkosystem er en forudsætning for, at systemet kan vokse yderligere. EU's centrale clearingøkosystem bør gøre det muligt for EU's virksomheder at afdække deres risici effektivt og sikkert og samtidig sikre finansiel stabilitet mere generelt. På denne måde vil central clearing understøtte EU's økonomi. Dette forslag har til formål at stille virksomhederne bedre ved at sætte dem i stand til at forudsige de likviditetsbehov, der er forbundet med central clearing. Et konkurrencedygtigt og effektivt EU-clearingøkosystem vil betyde øgede centrale clearingaktiviteter, men clearing indebærer også risici, i forbindelse med at transaktioner centraliseres hos nogle få, finansielt systemisk vigtige CCP'er. Det er derfor nødvendigt, at disse risici styres på passende vis af CCP'er, og at der fortsat føres nøje tilsyn med CCP'erne både på nationalt plan og på EU-plan. Dette forslag har af samme grund til formål at sikre et robust og sammenhængende tilsyn, der bygger på det tilsynssystem, EU anvender i dag. Dertil kommer, at der siden 2017 gentagne gange er givet udtryk for bekymring over de vedvarende risici for EU's finansielle stabilitet som følge af den uforholdsmæssigt store koncentration af clearing hos visse tredjelands-CCP'er, navnlig i et stressscenario. Hændelser forbundet med høj risiko, men lav sandsynlighed, vil kunne indtræffe, og EU er nødt til at være forberedt på at håndtere dem. Selv om EU's CCP'er generelt har vist sig at være modstandsdygtige, har erfaringerne vist, at EU's clearingøkosystem ville kunne styrkes til gavn for den finansielle stabilitet. Åben strategisk autonomi betyder imidlertid også, at EU er nødt til at beskytte sig selv mod de risici for den finansielle stabilitet, der kan opstå, når EU's markedsdeltagere er for afhængige af tredjelandsenheder, idet dette kan være en kilde til sårbarhed. Dette forslag har derfor til formål at gøre ækvivalensrammen i EMIR mere forholdsmæssig og i højere grad skræddersy samarbejdet med udenlandske tilsynsmyndigheder under hensyntagen til de risici, som CCP'er med hjemsted i tredjelande udgør — uden at gå på kompromis med behovet for, at tredjelande opererer med solide regler. Det foreslås desuden, at ækvivalensproceduren skal være enklere, når risiciene ved central clearing i et tredjeland er særligt lave. Dette forslag har også til formål at opbygge EU's centrale clearingkapacitet og dermed øge likviditeten hos EU's CCP'er med henblik på at begrænse de risici, som uforholdsmæssigt store eksponeringer mod tredjelands-CCP'er udgør for EU's finansielle stabilitet. Tiltaget indebærer derfor, at alle markedsdeltagere, der er underlagt en clearingforpligtelse, skal have aktive konti hos EU-CCP'er til clearing af produkter, som ESMA har identificeret som værende af væsentlig systemisk betydning for EU's finansielle stabilitet. Dette forslag suppleres af et forslag til direktiv om indførelse af et begrænset antal ændringer i direktiv 2013/36/EU (kapitalkravsdirektivet eller "CRD"), direktiv (EU) 2019/2034 (direktivet om investeringsselskaber) og direktiv 2009/65/EU (direktivet om institutter for kollektiv investering i værdipapirer eller "UCITS-direktivet") for så vidt angår styring af koncentrationsrisici over for CCP'er samt modpartsrisikoen i forbindelse med centralt clearede derivattransaktioner. Disse ændringer er nødvendige for at sikre, at målene for denne EMIR-revision nås, og for at sikre sammenhæng. De to forslag bør derfor læses i sammenhæng med hinanden. •Sammenhæng med de gældende regler på samme område Dette forslag vedrører og er i overensstemmelse med andre EU-politikker og igangværende initiativer, der har til formål at i) fremme kapitalmarkedsunionen, ii) styrke EU's åbne strategiske autonomi og iii) øge omkostnings- og måleffektiviteten af tilsynet på EU-plan. For det første er clearingkapacitet en vigtig dimension for kapitalmarkedsunionen. Kapitalmarkedsunionen handler om at opbygge dybe og likvide EU-kapitalmarkeder, der kan opfylde behovene hos EU's borgere, virksomheder og finansielle institutioner. Covid-19-krisen har gjort det mere presserende at gennemføre kapitalmarkedsunionen, da markedsbaseret finansiering er et afgørende element i EU-økonomiens genopretning og tilbagevenden til langsigtet vækst. Sikre, robuste og konkurrencedygtige efterhandelsordninger, navnlig central clearing, i EU er af afgørende betydning for en velfungerende kapitalmarkedsunion. De foreslåede lovgivningsmæssige ændringer, herunder yderligere styrkelse af de tilsynsmæssige rammer, ville bidrage til udviklingen af et mere effektivt og sikkert efterhandelslandskab i EU. For det andet er konkurrencedygtige, veludviklede og modstandsdygtige EU-CCP'er en forudsætning for EU's åbne strategiske autonomi. I Kommissionens meddelelse om EU's åbne strategiske autonomi beskrives det, hvordan EU kan styrke sin åbne strategiske autonomi på det makroøkonomiske og finansielle område, navnlig — men ikke kun — ved at videreudvikle EU's finansielle markedsinfrastrukturer og øge deres modstandsdygtighed. Ved at opbygge et stærkt centralt EU-clearingsystem med solid kapacitet reduceres de risici, der er forbundet med uforholdsmæssigt stor afhængighed af tredjelands-CCP'er og deres tilsynsmyndigheder. For det tredje har den senere tids udvikling på energimarkederne, hvor flere energiselskaber oplever likviditetsproblemer, når de gør brug af derivatmarkederne, også vist, at EMIR må styrkes, således at risiciene for EU's finansielle stabilitet fortsat afbødes på baggrund af nye udfordringer. Det betyder, at der skal opbygges et sikkert, robust og konkurrencedygtigt centralt EU-clearingøkosystem, som er i stand til at modstå økonomiske chok. •Sammenhæng med Unionens politik på andre områder Dette initiativ skal ses i sammenhæng med Kommissionens mere overordnede dagsorden, som handler om at gøre EU's markeder sikrere, mere robuste, mere effektive og mere konkurrencedygtige. Det skal sikre, at efterhandelsordninger, navnlig central clearing, som er et væsentligt element i kapitalmarkederne, er lige så sikre, robuste, effektive og konkurrencedygtige. Et velfungerende, integreret kapitalmarked vil gøre det muligt for EU's økonomi at vokse på en bæredygtig måde og blive mere konkurrencedygtig i tråd med den strategiske prioritet for Kommissionen om en økonomi, der tjener alle, med fokus på at skabe de rette betingelser for jobskabelse, vækst og investeringer. Initiativet har ingen direkte og/eller påviselige virkninger, der forårsager væsentlig skade eller påvirker overensstemmelsen med klimaneutralitetsmålene eller de forpligtelser, der følger af den europæiske klimalov.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag I EMIR fastsættes de regulerings- og tilsynsmæssige rammer for CCP'er, der er etableret i EU, og tredjelands-CCP'er, der leverer centrale clearingydelser til clearingmedlemmer eller markedspladser, der er etableret i EU. Retsgrundlaget for EMIR er artikel 114 i traktaten om Den Europæiske Unions funktionsmåde (TEUF), fordi der ved forordningen fastsættes fælles regler for OTC-derivater, CCP'er og transaktionsregistre med det formål at undgå divergerende nationale bestemmelser eller praksis samt hindringer for det indre markeds funktion og samtidig sikre finansiel stabilitet. Da der med dette initiativ foreslås yderligere politiktiltag med henblik på at sikre, at disse mål nås, ville retsgrundlaget for vedtagelsen af det tilhørende lovgivningsforslag være det samme. •Nærhedsprincippet (for områder, der ikke er omfattet af enekompetence) De problemer, der er påpeget i konsekvensanalysen, kan ikke løses af medlemsstaterne alene og kræver handling fra EU's side. Med dette forslag ændres EMIR, navnlig for at gøre EU's CCP'er mere attraktive ved at gøre det lettere for dem at markedsføre nye produkter og begrænse deres overholdelsesomkostninger samt at styrke tilsynet på EU-plan med EU-CCP'er. EU-tiltaget ville således reducere EU's uforholdsmæssigt store afhængighed af tredjelands-CCP'er og dermed risiciene for EU's finansielle stabilitet. Et sikkert, robust, effektivt og konkurrencedygtigt marked for centrale clearingydelser bidrager til dybere og mere likvide markeder i EU og er af afgørende betydning for en velfungerende kapitalmarkedsunion. Medlemsstaterne og de nationale tilsynsmyndigheder kan ikke på egen hånd afhjælpe de systemiske risici, der knytter sig til højt integrerede og indbyrdes forbundne CCP'er, som opererer på et grænseoverskridende grundlag, der går ud over de nationale jurisdiktioner. De kan heller ikke afbøde risici, der opstår som følge af divergerende national tilsynspraksis. Medlemsstaterne kan heller ikke på egen hånd gøre EU's CCP'er mere attraktive og afhjælpe ineffektiviteten i rammen for samarbejdet mellem nationale tilsynsmyndigheder og EU-myndigheder. EMIR-målet om at skabe øget sikkerhed, robusthed, effektivitet og konkurrenceevne for EU's CCP'er i det indre marked og sikre finansiel stabilitet kan derfor ikke i tilstrækkelig grad opfyldes af medlemsstaterne, hvilket Europa-Parlamentet og Rådet også anerkendte i 2012, da de vedtog EMIR (og i 2019, da EMIR REFIT og EMIR 2.2 blev vedtaget). På grund af foranstaltningernes omfang kan disse mål derfor bedre nås på EU-plan i overensstemmelse med nærhedsprincippet, jf. artikel 5 i traktaten om Den Europæiske Union. •Proportionalitetsprincippet Forslaget skal sikre, at målene i EMIR nås på en hensigtsmæssig og effektiv måde. Dette forslag indebærer i kraft af sin karakter en vigtig afvejning af på den ene side effektiviteten af foranstaltningerne som middel til at øge clearing gennem EU-CCP'er og på den anden side virkningerne med hensyn til omkostningerne for clearingdeltagerne. Denne afvejning skal tages i betragtning ved justeringen og udformningen af de specifikke foranstaltninger, så omkostningerne står i et rimeligt forhold til målet. Forslaget indebærer også en ændring af tilsynsordningerne for EU-CCP'er med det formål at imødegå de udfordringer, de står over for som følge af ineffektive godkendelsesprocedurer. Desuden ændres tilsynsstrukturen med henblik på at afspejle behovet for øget samarbejde mellem myndighederne i EU på baggrund af EU-CCP'ernes voksende betydning, samtidig med at det finanspolitiske ansvar fortsat vil ligge hos myndighederne i etableringsmedlemsstaten. Desuden tages der med indførelsen af et krav om en aktiv konto, indførelsen af overvågning på EU-plan for så vidt angår overførslen af EU-virksomheders uforholdsmæssigt store eksponeringer fra systemisk vigtige tredjelands-CCP'er ("niveau 2-CCP'er") over for EU-CCP'er og proceduren for efterfølgende godkendelse/ikke-indsigelse for visse ændringer af CCP'ers risikomodeller samt for udvidelse af de tjenesteydelser, de udbyder, hensyn til de betænkeligheder, som interessenterne, herunder ESMA, har givet udtryk for, samtidig med at EMIR's mål bevares. Forslaget går ikke videre, end hvad der er nødvendigt for at nå disse mål, i betragtning af behovet for at overvåge og afbøde de risici, som CCP'ers, herunder tredjelands-CCP'ers, aktiviteter kunne medføre for den finansielle stabilitet. Proportionaliteten af de foretrukne løsninger vurderes yderligere i kapitel 7 og 8 i den ledsagende konsekvensanalyse. •Valg af retsakt EMIR er en forordning, og den skal derfor ændres ved en retsakt af samme art. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning Kommissionens tjenestegrene gennemførte omfattende høringer af en bred vifte af interessenter, herunder EU-organer (ECB, Det Europæiske Udvalg for Systemiske Risici (ESRB), europæiske tilsynsmyndigheder (ESA'er), medlemsstater, medlemmer af Europa-Parlamentets Økonomi- og Valutaudvalg, sektoren for finansielle tjenesteydelser (banker, pensionsfonde, investeringsfonde, forsikringsselskaber osv.) samt ikke-finansielle selskaber for at vurdere, om EMIR i tilstrækkelig grad sikrer EU's finansielle stabilitet. Denne proces viste, at der fortsat er risici for EU's finansielle stabilitet på grund af den uforholdsmæssigt store koncentration af clearing hos nogle få tredjelands-CCP'er. Disse risici er særlig relevante i et stressscenario. I lyset af at EMIR 2.2 trådte i kraft for relativt nylig, og da visse af de pågældende krav endnu ikke finder anvendelse, fandt Kommissionens tjenestegrene det dog ikke hensigtsmæssigt at gennemføre en fuldstændig back-to-back-evaluering af hele lovrammen. I stedet identificerede man centrale områder på forhånd på grundlag af input fra interessenter og interne analyser (i afsnit 3 med problemformuleringen i den ledsagende konsekvensanalyse gøres der detaljeret rede for de nuværende reglers manglende mål- og omkostningsineffektivitet). •Høringer af interesserede parter Kommissionen har hørt de interesserede parter under hele processen med at udarbejde dette forslag. Dette er sket navnlig gennem: ·en målrettet høring gennemført af Kommissionen mellem den 8. februar og den 22. marts 2022. Det blev besluttet at målrette høringen, og spørgsmålene fokuserede på et meget specifikt og ret teknisk område. 71 interessenter deltog i den målrettede høring via onlineformularen, mens visse besvarelser af fortrolig karakter blev givet via e-mail ·en indkaldelse af feedback gennemført af Kommissionen mellem den 8. februar og den 8. marts 2022 ·høringer af interessenter i arbejdsgruppen om muligheder og udfordringer i forbindelse med overførsel af derivater fra Det Forenede Kongerige (UK) til EU, som blev gennemført i første halvdel af 2021, med flere outreachmøder for interessenter i februar, marts og juni 2021 ·møde med medlemmer af Europa-Parlamentet den 4. maj og efterfølgende bilaterale møder

·møde med medlemsstaternes eksperter den 30. marts 2022, den 16. juni 2022 og den 8. november 2022 ·møder i Udvalget for Finansielle Tjenesteydelser den 2. februar og den 16. marts 2022 ·møder i Det Økonomiske og Finansielle Udvalg den 18. februar og den 29. marts 2022 ·bilaterale møder med interessenter samt fortrolige oplysninger fra en lang række interessenter. Hovedbudskaberne i denne høringsproces var: ·Det arbejde, der blev påbegyndt i 2021, viste, at det vil tage tid at gøre clearing mere attraktiv, fremme udviklingen af EU-infrastrukturer og styrke tilsynsordningerne i EU. ·Der blev identificeret en række foranstaltninger, som ville kunne bidrage til at gøre EU's CCP'er og deres clearingaktiviteter mere attraktive og sikre, at deres risici styres og overvåges på passende vis. ·De identificerede foranstaltninger henhører ikke kun under Kommissionens, Europa-Parlamentets og Rådets ansvarsområde, men kunne også potentielt nødvendiggøre tiltag fra ECB, de nationale centralbanker, ESA'er, nationale tilsynsmyndigheder, CCP'er og banker. ·Høringen viste, at markedsdeltagerne generelt foretrækker en markedsdrevet tilgang til lovgivningsmæssige foranstaltninger for at minimere omkostningerne, og for at EU's markedsdeltagere kan forblive konkurrencedygtige på internationalt plan. Ikke desto mindre var der en vis tilslutning til reguleringsmæssige tiltag, især i det omfang disse ville sikre en hurtigere godkendelsesproces for CCP'ers nye produkter og tjenesteydelser. ·Følgende foranstaltninger blev anset for at være nyttige med henblik på at gøre EU's CCP'er mere attraktive: krav om en aktiv konto hos en EU-CCP, foranstaltninger til at gøre det lettere for EU-CCP'er at udvide deres udbud af tjenesteydelser, udvidelse af anvendelsesområdet mht. clearingdeltagere, ændring af reglerne for regnskabsmæssig sikring og styrkelse af finansierings- og likviditetsstyringsbetingelserne for EU-CCP'er. Der tages med forslaget hensyn til denne feedback fra interessenterne samt den feedback, der blev modtaget på møder med en bred vifte af interesserede parter samt EU-myndigheder og -institutioner. Forslaget indebærer målrettede ændringer i EMIR med det formål at: ·gøre EU's CCP'er mere attraktive ved at forenkle procedurerne for lancering af produkter og ændring af modeller og parametre og ved at indføre en procedure for ikke-indsigelse/efterfølgende godkendelse/revurdering for visse ændringer. Dermed bliver det muligt for EU's CCP'er hurtigere at bringe nye produkter på markedet og ændre modeller, samtidig med at det sikres, at der tages passende hensyn til risici, uden at den finansielle stabilitet bringes i fare, hvorved EU's CCP'er bliver mere konkurrencedygtige ·tilskynde til central clearing i EU for at sikre finansiel stabilitet ved at kræve, at clearingmedlemmer og kunder, direkte eller indirekte, skal have en aktiv konto hos EU-CCP'er, og lette clearing for kunderne, hvilket vil bidrage til at mindske eksponeringerne mod, og dermed uforholdsmæssigt stor afhængighed af, niveau 2-tredjelands-CCP'er , idet en sådan udgør en risiko for EU's finansielle stabilitet ·forbedre vurderingen og styringen af grænseoverskridende risici ved at sikre, at myndighederne i EU råder over de fornødne beføjelser og oplysninger til at kunne overvåge risici i tilknytning til både EU- og tredjelands-CCP'er, bl.a. ved at styrke deres tilsynssamarbejde i EU. •Indhentning og brug af ekspertbistand Kommissionen baserede sig ved udarbejdelsen af dette forslag på følgende eksterne ekspertise og data: ·rapporten fra ESMA, som blev forelagt for Kommissionen i december 2021 i henhold til artikel 25, stk. 2c, i EMIR; der var i rapporten også taget hensyn til besvarelser modtaget i forbindelse med ESMA's undersøgelser og dataindsamlingsaktiviteter fra CCP'er og clearingdeltagere ·ESRB's svar på ESMA's høring i henhold til artikel 25, stk. 2c, i EMIR, som blev afgivet i december 2021 ·statistiske oplysninger fra Den Internationale Afviklingsbank ·CEPS (2021): "Setting EU CCP policy – much more than meets the eye" og

·ClarusFT-databasen. Disse input er blevet suppleret med kvantitativt og kvalitativt input, som i nogle tilfælde var fortroligt, fra deltagere på de finansielle markeder. •Konsekvensanalyse Kommissionen gennemførte en konsekvensanalyse af de relevante løsningsmodeller. Løsningsmodellerne blev identificeret med udgangspunkt i følgende fire forhold: i) komplekse, langvarige og besværlige procedurer, ii) begrænset deltagelse i EU-CCP'er og koncentration hos allerede betjenende CCP'er, iii) indbyrdes forbindelser i EU's finansielle system og iv) ineffektive rammer for tilsynssamarbejde. Løsningsmodellerne blev vurderet i forhold til de specifikke mål om at gøre EU's CCP'er mere attraktive, tilskynde til clearing gennem EU-CCP'er og forbedre vurderingen og styringen af grænseoverskridende risici. Udvalget for Forskriftskontrol afgav den 14. september 2022 positiv udtalelse med bemærkninger om konsekvensanalysen, med følgende centrale anbefalinger til forbedringer: ·Redegør for, hvad de ønskede resultater ville være, og hvordan de vil kunne monitoreres på effektiv vis. ·Udvid spektret af undersøgte løsningsmodeller. ·Redegør for rationalet bag og den påtænkte udformning af de centrale foranstaltninger, der skal iværksættes ved hjælp af gennemførelsesforordninger, og præcisér, hvilke kriterier og parametre der vil danne ramme om deres udvikling. De ønskede præciseringer blev tilføjet i de relevante afsnit i konsekvensanalysen. På grundlag af vurderingen og sammenligningen af alle løsningsmodellerne blev der i konsekvensanalysen draget konklusioner vedrørende følgende løsningsmodeller: ·Foranstaltninger til at gøre EU's CCP'er mere attraktive: en kombination af foranstaltninger til forenkling af procedurerne for lancering af produkter og ændring af modeller samt indførelse af en procedure for efterfølgende godkendelse/ikke-indsigelse i forbindelse med visse ændringer blev udpeget som den foretrukne løsning. Med disse foranstaltninger ville de nuværende procedurer blive forenklet, samtidig med at den finansielle stabilitet opretholdes. Forenkling af procedurerne for lancering af produkter og ændring af modeller samt indførelse af en procedure for efterfølgende godkendelse/godkendelse uden indsigelser/revurdering i forbindelse med visse ændringer blev desuden vurderet som særskilte løsningsmodeller. Da de hver for sig kun delvist ville opfylde målene, blev en kombination af de to løsningsmodeller dog anset for at være den mest hensigtsmæssige måde at nå de skitserede mål på. ·Foranstaltninger til fremme af central clearing i EU som middel til at sikre finansiel stabilitet: En kombination af forskellige løsningsmodeller vurderedes at være den bedste måde at opfylde målene på, idet tiltagene ville omfatte følgende aspekter: i) indførelse af et krav om, at clearingmedlemmer og kunder skal have en aktiv konto hos EU-CCP'er ii) sikring af overholdelse af de nye krav vedrørende clearingaktiviteter iii) tilskyndelse af offentlige enheder, der frivilligt clearer gennem en CCP, til at gøre dette i EU, via en meddelelse og iv) fremme af central clearing. En kombination af disse løsningsmodeller ville gøre det muligt at imødegå uforholdsmæssigt stor afhængighed af niveau 2-CCP'er, øge de centrale clearingaktiviteter i EU og fjerne eksisterende hindringer for central clearing. Nogle af disse foranstaltninger kan omfatte niveau 2-retsakter til fastsættelse af de specifikke aspekter. Løsningsmodellerne er også blevet vurderet hver for sig, men en kombination af dem blev anset for at være det mest effektive middel til at opfylde målene. ·Foranstaltninger til at forbedre vurderingen og styringen af grænseoverskridende risici: Målrettede ændringer i de eksisterende tilsynsmæssige rammer vurderedes at være den mest hensigtsmæssige og forholdsmæssigt afpassede fremgangsmåde, da man dermed ville sikre den rette balance i forbindelse med opfyldelsen af følgende mål: i) styrke rammerne for velfunderet hensyntagen til grænseoverskridende risici, ii) forbedre EU's finansielle stabilitet og iii) gøre EU's CCP'er mere attraktive, samtidig med at det anerkendes, at afviklingsafgørelser, der påvirker CCP'er, clearingmedlemmer og kunder, træffes på nationalt plan, og at medlemsstaterne fortsat i sidste ende er ansvarlige for finansiel støtte til CCP'er, der er meddelt tilladelse i deres jurisdiktion. ·Den samlede pakke af løsninger vil have en positiv indvirkning på efterhandelslandskabet i EU ved at gøre EU's CCP'er mere attraktive, tilskynde til central clearing i EU, forbedre vurderingen og styringen af grænseoverskridende risici og derigennem bidrage til konkurrenceevnen for EU's finansielle markeder samt til EU's finansielle stabilitet. •Målrettet regulering og forenkling Initiativet har til formål at gøre EU's CCP'er mere attraktive, mindske EU-markedsdeltagernes uforholdsmæssigt store afhængighed af ikke-EU-CCP'er, sikre EU's finansielle stabilitet og styrke EU's åbne strategiske autonomi. Omkostningsreduktion er ikke som sådan formålet med initiativet. Den foretrukne løsning med hensyn til at gøre EU's CCP'er mere attraktive vil imidlertid resultere i en forenkling af procedurerne for EU-CCP'erne, som vil mindske disses administrative byrder og gøre deres aktiviteter mere effektive, hvilket også vil betyde lavere omkostninger. Det omtrentlige omfang af disse omkostningsbesparelser er blevet anslået på grundlag af kontakter med interessenter og en række antagelser, som var nødvendige for at ekstrapolere virkningerne til EU som helhed. Omkostningsbesparelserne er af administrativ karakter og tæller således i overensstemmelse med "én ind, én ud"-tilgangen som en "ud" i størrelsesordenen 5-15 mio. EUR (EU samlet set). Det er sandsynligt, at besparelserne vil være koncentreret hos nogle få EU-CCP'er (da kun få EU-CCP'er kan forventes at ville markedsføre nye produkter i et givet år), og at de ville gøre disse CCP'er mere attraktive. Med hensyn til potentielle "én ind, én ud"-relevante ekstraomkostninger, nemlig i tilknytning til et meget begrænset papirarbejde i forbindelse med åbning af en konto hos en CCP, er administrationsomkostningerne ubetydelige (bilag 3 til den ledsagende konsekvensanalyse indeholder yderligere oplysninger). For så vidt angår kravet om en aktiv konto har ca. 60 % af EU-clearingmedlemmernes EU-kunder, baseret på skøn fra Kommissionens tjenestegrene på grundlag af fortrolige oplysninger, allerede en konto til clearing af renteswaps hos en EU-CCP, og ca. 85 % har en konto til credit default swaps. For disse kunder ville det derfor ikke være forbundet med ekstraomkostninger at åbne en konto hos en EU-CCP til disse typer produkter. Dertil kommer, at de potentielle omkostninger ville kunne afhænge af, hvilken CCP de deltager i: Af fortrolige oplysninger til Kommissionens tjenestegrene fremgår det f.eks., at udgifterne til en konto hos visse EU-CCP'er på visse betingelser i sig selv er nul. Kravet om en aktiv konto vil blive yderligere specificeret i en RTS, som vil skulle udarbejdes af ESMA, og som vil blive genstand for en offentlig høring og en cost-benefit-analyse. •Grundlæggende rettigheder EU har forpligtet sig til et højt niveau af beskyttelse af de grundlæggende rettigheder og har undertegnet en lang række menneskerettighedskonventioner. Med dette forslag respekteres disse rettigheder, navnlig de økonomiske rettigheder, som de er nedfældet i de primære FN-konventioner om menneskerettigheder, Den Europæiske Unions charter om grundlæggende rettigheder, som er en integreret del af EU-traktaterne, og den europæiske menneskerettighedskonvention.

4.VIRKNINGER FOR BUDGETTET Forslaget vil ikke få nogen virkninger for Unionens budget. Dette lovgivningsinitiativ vil ikke have nogen indvirkning på ESMA's eller andre EU-organers udgifter. Der blev i konsekvensanalysen kun konstateret begrænsede ekstraomkostninger for ESMA, samtidig med at de foreslåede foranstaltninger indebærer effektivitetsgevinster, som vil føre til omkostningsreduktioner. Nogle af bestemmelserne præciserer og justerer desuden ESMA's rolle uden at medføre nye opgaver og må derfor betragtes som budgetneutrale. De identificerede omkostninger vedrører oprettelse og drift af en ny central database — et IT-værktøj til indsendelse af tilsynsdokumenter. ESMA vil muligvis få højere omkostninger i forbindelse med udvikling eller valg af et sådant nyt IT-værktøj samt driften af det, men IT-værktøjet vil samtidig give effektivitetsgevinster, som ESMA vil drage fordel af. Disse effektivitetsgevinster består i væsentligt mindre manuelt arbejde i forbindelse med afstemning og deling af dokumenter, opfølgning på frister og spørgsmål samt koordinering med nationale kompetente myndigheder, kollegiet og CCP-Tilsynsudvalget. Disse fordele vil sandsynligvis opveje omkostningerne. Dertil kommer, at det indledende supplerende (papir)arbejde, der vil være forbundet med ændringen af redskaber og procedurer og etableringen af et styrket samarbejde, i første omgang vil kunne øge omkostningerne, men disse kan forventes at ville blive reduceret — eller i hvert fald forblive stabile — over tid. ESMA vil navnlig skulle udarbejde reguleringsmæssige/gennemførelsesmæssige tekniske standarder (RTS'er/ITS'er) for formatet og indholdet af de dokumenter, CCP'er skal indsende til tilsynsmyndighederne, når de indgiver en ansøgning, indberetning af clearingaktiviteter og eksponeringer mod ikke-EU-CCP'er og præcisering af kravet om, at clearingmedlemmer og kunder skal have en aktiv konto hos en EU-CCP, samt nogle få rapporter, herunder den årlige rapport om resultaterne af deres overvågningsaktiviteter og grænseoverskridende aktiviteter og den halvårlige rapport om ikke-finansielle modparters clearingaktiviteter. ESMA kan i forbindelse med disse aktiviteter bygge videre på allerede eksisterende interne processer og procedurer og kan, hvor det er relevant, konvertere disse procedurer til RTS'er/ITS'er. Ved udformningen af kravet om en aktiv konto til visse allerede identificerede instrumenter, samt løbende overvågning heraf, kan ESMA tage hensyn til det arbejde, ESMA har udført i henhold til artikel 25, stk. 2c, i EMIR i forbindelse med vurderingen af, hvilke niveau 2-CCP'ers clearingydelser der er af væsentlig systemisk betydning for Unionen eller en eller flere af dens medlemsstater, og behovet for supplerende ressourcer i denne forbindelse vil derfor kunne være yderst begrænset. En anden kategori, der skal tages i betragtning i omkostningsanalysen, er ændringen af procedurer og værktøjer til den nye ramme for tilsynssamarbejde. Samarbejdet i fælles tilsynshold og oprettelsen af en fælles overvågningsmekanisme på EU-plan er nye elementer i de tilsynsmæssige rammer. De er dog hovedsagelig redskaber til at forbedre samarbejdet mellem myndighederne og dække opgaver, der allerede i alt væsentligt udføres af myndighederne, bortset fra overvågningen af gennemførelsen af de krav, der fastsættes vedrørende aktive konti hos EU-CCP'er, såsom gebyrer for adgang, som CCP'er opkræver fra kunder for aktive konti. Disse nye strukturer kan forventes at ville kræve en vis omorganisering af ressourcer og potentielt skabe behov for yderligere møder, men de vil ikke få væsentlige budgetmæssige virkninger. Den justerede tilsynsproces medfører desuden visse fordele, navnlig mere klart afgrænsede ansvarsområder, undgåelse af unødvendigt dobbeltarbejde samt mindre arbejde takket være indførelsen af ikke-indsigelsesprocedurer, som gør det muligt for ESMA og de nationale kompetente myndigheder at fokusere på de væsentlige aspekter af tilsynet i forbindelse med udvidelse af centrale clearingydelser og ændring af CCP'ernes risikomodeller. Den foreslåede ændring, der præciserer, at ESMA kan trække anerkendelsen af tredjelands-CCP'er, der nægter at betale gebyrer til ESMA, tilbage, vil have en positiv indvirkning på omkostningsniveauet. Med ændringen undgås det, at ESMA investerer en betydelig mængde arbejde uden at blive aflønnet for det. Der indføres desuden yderligere bestemmelser, som præciserer og justerer ESMA's rolle og derfor må anses for at være budgetneutrale. F.eks. har ESMA allerede pligt til at afgive udtalelser, inden de nationale kompetente myndigheder træffer visse afgørelser, men indholdet af disse udtalelser justeres for at sikre en højere grad af effektivitet i tilsynsprocessen, ligesom ESMA gives formel mulighed for at afgive udtalelse om CCP'ers årlige revision og evaluering samt om tilbagetrækning af tilladelser og marginkrav. ESMA vil derudover skulle påtage sig en klar rolle med hensyn til at koordinere og fremsætte henstillinger i nødsituationer. Der er tale om opgaver, som i alt væsentligt vedrører det arbejde, ESMA allerede udfører, og bestemmelserne præciserer og styrker derfor ESMA's position med fastlæggelsen af klare ansvarsområder. Der indføres mindre ændringer i andre EU-organers, herunder Europa-Kommissionens og Den Europæiske Centralbanks, rolle, men disse vil ikke få budgetmæssige virkninger. 5.ANDRE FORHOLD •Planer for gennemførelsen og foranstaltninger til overvågning, evaluering og rapportering Foranstaltningerne har til formål at gøre EU's CCP'er mere attraktive og at styrke tilsynet med grænseoverskridende risici i EU. I det øjemed overvejes en række ændringer i EMIR og i nogle tilfælde ændringer i anden EU-lovgivning. Forslaget sikrer, at de relevante EU-organer har adgang til de relevante oplysninger, uden at dette medfører unødige omkostninger. Forslaget indeholder en bestemmelse om gennemførelse af en evaluering af EMIR i sin helhed, med fokus på forordningens mål- og omkostningseffektivitet med hensyn til at opfylde dens oprindelige mål (dvs. at forbedre effektiviteten og sikkerheden på EU's clearingmarkeder og opretholde den finansielle stabilitet). Der vil i evalueringen skulle tages hensyn til alle aspekter af EMIR, men frem for alt det at gøre EU's CCP'er mere attraktive. I princippet bør denne evaluering finde sted mindst 5 år efter forordningens ikrafttræden, og det vil ved evalueringen skulle tilstræbes at indhente input fra alle relevante interessenter. •Nærmere redegørelse for de enkelte bestemmelser i forslaget Nærmere redegørelse for de enkelte bestemmelser i forslaget 1.Koncerninterne transaktioner EMIR udgør en ramme, der fritager koncerninterne transaktioner (indenlandske og grænseoverskridende) fra clearingforpligtelsen i henhold til artikel 4 og marginkravene i henhold til artikel 11 i nævnte forordning. Med henblik på at skabe større retssikkerhed og forudsigelighed med hensyn til rammerne for koncerninterne beslutninger afløses kravet om en afgørelse om ækvivalens af en liste over jurisdiktioner, for hvilke der ikke kan indrømmes en undtagelse. Artikel 3 bør derfor ændres for at erstatte behovet for en afgørelse om ækvivalens med en liste over tredjelande, for hvilke der ikke indrømmes en undtagelse, og artikel 13 bør udgå. Disse tredjelande bør være lande, der er opført som højrisikotredjelande med strategiske mangler i deres ordning for bekæmpelse af hvidvask af penge og finansiering af terrorisme, jf. artikel 9 i Europa-Parlamentets og Rådets direktiv (EU) 2015/849, og dem, der er opført i bilag I til EU-listen over ikke-samarbejdsvillige skattejurisdiktioner. Kommissionen tillægges også beføjelser til at vedtage delegerede retsakter med henblik på angivelse af tredjelande, hvis enheder ikke kan omfattes af undtagelser af denne art, selv om de ikke figurerer på nævnte lister, idet det at være en enhed fra et tredjeland, der figurerer på disse lister, ikke nødvendigvis er den eneste faktor, der kan influere på den risiko — herunder modpartsrisiko/juridisk risiko — der er forbundet med derivataftaler. 2.Clearingforpligtelse Artikel 4 ændres for at indføre en undtagelse fra clearingforpligtelsen i tilfælde, hvor en finansiel modpart i EU eller en ikke-finansiel modpart, som er omfattet af clearingforpligtelsen i henhold til EMIR, indgår i en transaktion med en pensionsordning, der er etableret i et tredjeland, som er undtaget fra clearingforpligtelsen i henhold til sin nationale lovgivning. 3.Clearingforpligtelse for finansielle modparter

Artikel 4a ændres, således at kun derivataftaler, der ikke cleares gennem en CCP, der er meddelt tilladelse i henhold til artikel 14 i EMIR eller er anerkendt i henhold til samme forordnings artikel 25, skal medtages i beregningen af positionen over for tærskelværdierne i artikel 4a i EMIR. 4.Aktiv konto Der indsættes en ny artikel — artikel 7a — med det formål at imødegå de risici, der er forbundet med EU-clearingmedlemmers og kunders uforholdsmæssigt store eksponeringer mod tredjelands-CCP'er, der leverer clearingydelser, som ESMA har identificeret som værende af væsentlig systemisk betydning, og dermed sikre EU's finansielle systems integritet og stabilitet. Ved denne artikel foreskrives det, at finansielle modparter og ikke-finansielle modparter, der er omfattet af clearingforpligtelsen, direkte eller indirekte skal have aktive konti hos CCP'er, der er etableret i EU, til clearing af i det mindste en vis andel af de tjenesteydelser, der er identificeret som værende af væsentlig systemisk betydning, gennem EU-CCP'er, og rapportere herom. Dette krav burde føre til en reduktion af uforholdsmæssigt store eksponeringer i forbindelse med væsentligt systemiske clearingydelser, der udbydes af de relevante niveau 2-CCP'er, i det omfang det er nødvendigt for at sikre finansiel stabilitet. ESMA skal, i samarbejde med EBA, EIOPA og ESRB og efter høring af ESCB, fastlægge de nærmere detaljer vedrørende justeringerne med hensyn til de aktiviteter, der skal føres på disse aktive konti, samt kravene vedrørende indberetning af transaktioner, der cleares på de aktive konti. Kommissionen tillægges beføjelser til, hvis ESMA foretager en vurdering i henhold til artikel 25, stk. 2c, at vedtage en delegeret retsakt med henblik på at ændre listen over kategorier af derivataftaler, der er omfattet af kravet om en aktiv konto, ved at tilføje eller fjerne kategorier fra nævnte liste. 5.Information om clearingydelser Der indsættes en ny artikel — artikel 7b — hvorved clearingmedlemmer og kunder, der leverer clearingydelser, pålægges at oplyse deres kunder om muligheden for at cleare en relevant aftale hos en EU-CCP. Ved artikel 7b indføres der tillige en forpligtelse for EU-clearingmedlemmer og EU-kunder til at indberette omfanget af clearing foretaget hos ikke-EU-CCP'er til deres kompetente myndighed. Med henblik på at sikre, at de oplysninger, der skal gives, er udspecificeret og leveres på en harmoniseret måde, pålægges ESMA at udarbejde udkast til reguleringsmæssige og gennemførelsesmæssige tekniske standarder, der præciserer, hvilke oplysninger der skal gives. 6.Indberetningspligt Artikel 9 ændres, for at sikre gennemsigtighed for koncerninterne transaktioner, således at undtagelsen fra indberetningskravene for transaktioner mellem modparter inden for en koncern, hvor mindst én af modparterne er en ikke-finansiel modpart, fjernes. 7.Clearingforpligtelse for ikke-finansielle modparter Artikel 10 ændres, derved at ESMA pålægges at revidere og, hvor det er relevant, præcisere de reguleringsmæssige tekniske standarder for kriterierne for, hvilke OTC-derivataftaler der objektivt kan måles til at reducere risici (den såkaldte afdækningsundtagelse), og for de relevante tærskler med det formål korrekt og nøjagtigt at afspejle risiciene og karakteristikaene ved derivater, og at overveje, om klasserne af OTC-derivater, dvs. rente-, valuta-, kredit- og aktiederivater, stadig er de relevante klasser. ESMA opfordres til at se nærmere på dette og bl.a. øge detaljeringsgraden for råvarederivater. Artikel 10 ændres, således at kun derivataftaler, der ikke cleares gennem en CCP, der er meddelt tilladelse i henhold til artikel 14 i EMIR eller er anerkendt i henhold til samme forordnings artikel 25, skal medtages i beregningen af positionerne over for tærskelværdierne. 8.Risikoreduktionsteknikker for OTC-derivataftaler, der ikke cleares af en CCP Artikel 11 ændres for at give ikke-finansielle modparter, der for første gang bliver omfattet af forpligtelsen til at udveksle sikkerhedsstillelse for OTC-derivataftaler, der ikke cleares af en CCP, en gennemførelsesperiode på 4 måneder til at forhandle og afprøve ordningerne for udveksling af sikkerhedsstillelse. EBA kan udstede retningslinjer eller henstillinger for at sikre en ensartet anvendelse af risikostyringsprocedurerne i samarbejde med de andre ESA'er. 9.Meddelelse af tilladelse til en CCP og udvidelse af aktiviteter og tjenesteydelser Artikel 14 og 15 ændres for at præcisere, at CCP'er, der er meddelt tilladelse, skal kunne levere clearingydelser og udøve clearingaktiviteter i relation til ikke blot finansielle, men også ikke-finansielle instrumenter. 10.Meddelelse af tilladelse til en CCP, udvidelse af aktiviteter og tjenesteydelser og procedure for meddelelse eller nægtelse af tilladelse Artikel 14, 15 og 17 ændres med det formål at sikre, at de relevante procedurer for CCP'er for udvidelse af deres produktudbud gøres kortere, mindre komplekse og mere forudsigelige for EU-CCP'er. De kompetente myndigheder pålægges hurtigt at bekræfte modtagelsen af en ansøgning, idet de skal tage stilling til, om den pågældende CCP har fremlagt de dokumenter, der er nødvendige som grundlag for meddelelse af tilladelse eller udvidelse. Med henblik på at sikre, at EU-CCP'er indgiver alle de fornødne dokumenter sammen med deres ansøgninger, pålægges ESMA at udarbejde udkast til reguleringsmæssige og gennemførelsesmæssige tekniske standarder, der præciserer, hvilke dokumenter der skal fremlægges, samt deres format og indhold. En CCP vil desuden skulle indsende alle dokumenter til en central database, hvor de straks vil skulle deles med CCP'ens kompetente myndighed, ESMA og kollegiet. Derudover vil CCP'ens kompetente myndighed, ESMA og kollegiet i en på forhånd fastsat vurderingsperiode skulle interagere med hinanden og stille CCP'en spørgsmål for at sikre en fleksibel og samarbejdsbaseret proces. 11.Ikke-indsigelsesprocedurer og efterfølgende procedurer for imødekommelse af anmodninger om udvidelse af aktiviteter eller tjenesteydelser Der indføres en ny artikel — artikel 17a — med det formål at give CCP'er mulighed for at være omfattet af en ikke-indsigelsesprocedure, i stedet for den almindelige procedure, for godkendelse af supplerende tjenesteydelser eller aktiviteter, som en CCP agter at udbyde, og som ikke øger risiciene for CCP'en. I artikel 17a fastsættes det, hvilke supplerende tjenesteydelser og aktiviteter der betragtes som ikke-væsentlige og derfor skal godkendes af den pågældende CCP's kompetente myndighed efter en sådan ikke-indsigelsesprocedure, og som CCP'en vil kunne begynde at udbyde, inden CCP'ens kompetente myndighed har modtaget afgørelsen. Ud over i disse tilfælde kan en CCP også anmode sin kompetente myndighed om anvendelse af ikke-indsigelsesproceduren, hvis den mener, at den påtænkte supplerende tjenesteydelse eller aktivitet ikke ville øge dens risici.

12.Procedure for indhentning af udtalelser fra ESMA og kollegiet Der indføres en ny artikel — artikel 17b — med det formål at præcisere anvendelsesområdet og den procedure, der skal følges, når en kompetent myndighed anmoder ESMA og kollegiet om en udtalelse, inden den træffer en tilsynsafgørelse, der ikke er foranlediget af en ansøgning fra den pågældende CCP, f.eks. vedrørende en CCP's overholdelse af registreringskrav eller interessekonflikter. 13.Kollegium og kollegiets udtalelse Artikel 18 og 19 ændres for yderligere at befordre tilsyn med CCP'er baseret på løbende samarbejde. Kollegiet pålægges i det øjemed også at afgive udtalelse, hvis en kompetent myndighed overvejer at inddrage en CCP's tilladelse, samt når en kompetent myndighed foretager den årlige revision og evaluering af den pågældende CCP. ESMA vil skulle styre og lede kollegiet for hver enkelt EU-CCP og have stemmeret. 14.Inddragelse af tilladelser Artikel 20 ændres, således at den kompetente myndighed pålægges at høre ESMA og medlemmerne af kollegiet, inden CCP'ens kompetente myndighed træffer afgørelse om tilbagetrækning eller begrænsning af omfanget af en tilladelse til en bestemt tjenesteydelse eller aktivitet, medmindre en afgørelse er uopsættelig. 15.Årlig revision Artikel 21 ændres for at præcisere, at den årlige revision skal inkludere de tjenesteydelser eller aktiviteter, som CCP'en udbyder, eller de modelændringer, CCP'en gør brug af på grundlag af en ikke-indsigelsesprocedure. Det præciseres yderligere, hvor hyppigt der skal rapporteres om revisionen (der vil skulle aflægges rapport mindst en gang om året på en given dato). Endvidere præciseres det, at ESMA og kollegiet skal afgive udtalelse om rapporten. 16.Tilsynssamarbejde mellem kompetente myndigheder og ESMA vedrørende CCP'er, der er meddelt tilladelse, og procedure for meddelelse eller nægtelse af tilladelse Artikel 17 og 23a ændres for at gøre det muligt for ESMA også at afgive udtalelse til CCP'ens kompetente myndighed vedrørende en CCP's årlige revision og evaluering og marginkrav eller tilbagetrækning af CCP'ens tilladelse. ESMA vil, når den afgiver en sådan udtalelse, skulle vurdere den pågældende CCP's overholdelse af de relevante EMIR-krav og i den forbindelse især fokusere på konstaterede grænseoverskridende risici eller risici for EU's finansielle stabilitet. ESMA vil desuden, når en kompetent myndighed ikke efterlever eller ikke agter at efterleve ESMA's eller kollegiets udtalelse eller eventuelle betingelser eller henstillinger deri, skulle offentliggøre denne information. ESMA vil også kunne offentliggøre den kompetente myndigheds begrundelse for den manglende overholdelse. Artikel 23a ændres for yderligere at præcisere ESMA's rolle med hensyn til at styrke koordineringen i nødsituationer og vurdere risici, navnlig på tværs af grænserne. 17.Fælles tilsynshold, ikke-indsigelsesprocedurer for imødekommelse af en anmodning om udvidelse af aktiviteter eller tjenesteydelser samt revision og evaluering Der indsættes en ny artikel — artikel 23b — med det formål at øge samarbejdet mellem de myndigheder, der er involveret i tilsynet med EU-CCP'er, der er meddelt tilladelse, via etablering af fælles tilsynshold. De fælles tilsynshold vil bl.a. skulle: i) give CCP'ens kompetente myndighed input inden for rammerne af ikke-indsigelsesproceduren for udvidelse af en CCP's eksisterende tilladelse, ii) bistå med at fastlægge hyppigheden og omfanget af revisionen og evalueringen af en CCP og iii) deltage i kontrolbesøg på stedet. 18.Fælles overvågningsmekanisme Der indføres en ny artikel — artikel 23c — med det formål at etablere en tværsektoriel overvågningsmekanisme, som samler EU-organer, der er involveret i tilsynet med EU's CCP'er, clearingmedlemmer og kunder. ESMA vil, i samarbejde med de andre organer, der deltager i den fælles overvågningsmekanisme, skulle forelægge Europa-Parlamentet, Rådet og Kommissionen en årlig rapport om resultaterne af overvågningsaktiviteterne med henblik på at sikre et informeret grundlag for fremtidige politikbeslutninger. ESMA vil også kunne udstede retningslinjer eller henstillinger, hvis ESMA finder, at de kompetente myndigheder ikke sikrer clearingmedlemmernes og kundernes overholdelse af kravet om en aktiv konto, eller hvis ESMA konstaterer en risiko for EU's finansielle stabilitet. 19.Nødsituationer Artikel 24 ændres for yderligere at styrke ESMA's rolle i en nødsituation ved at give ESMA mulighed for at indkalde til møder i CCP-Tilsynsudvalget, enten på eget initiativ eller efter anmodning, eventuelt i en udvidet sammensætning, med henblik på effektivt at koordinere de kompetente myndigheders indsats. ESMA gives også beføjelser til i sådanne tilfælde ved simpel anmodning at pålægge markedsdeltagere at fremlægge de oplysninger, der er nødvendige, for at ESMA kan varetage sin koordinationsfunktion. ESMA vil desuden kunne udstede henstillinger rettet direkte mod CCP'ens kompetente myndigheder. 20.CCP-Tilsynsudvalg Artikel 24a ændres med henblik på ESMA's kortlægning og identificering af tilsynsprioriteter og hensyntagen til grænseoverskridende risici, herunder indbyrdes forbindelser/sammenkoblinger og koncentrationsrisici. Artikel 24a ændres også for at give udstedende centralbanker mulighed for at deltage i alle møder i CCP-Tilsynsudvalget for EU-CCP'er og for at indbyde relevante myndigheder for kunder og EU-organer, i det omfang det er relevant.

21.Anerkendelse af tredjelands-CCP'er Artikel 25 ændres med henblik at præcisere, at en CCP, hvis anerkendelse ESMA foretager en revision af, ikke er forpligtet til at indgive en ny ansøgning, men skal give ESMA alle de oplysninger, der er nødvendige for revisionen. Artikel 25 ændres for at give Kommissionen mulighed for, hvis det er i Unionens interesse, at anlægge en forholdsmæssig tilgang og fravige kravet om, at et tredjeland skal have et effektivt ækvivalent system for anerkendelse af tredjelands-CCP'er, når den vedtager en afgørelse om ækvivalens for det pågældende tredjeland. For at sikre, at samarbejdsordningerne står i et rimeligt forhold til målet, vil ESMA skulle skræddersy dem til forskellige jurisdiktioner baseret på den eller de CCP'er, der er etableret i den pågældende jurisdiktion. For niveau 2-CCP'er bør samarbejdsordningerne omfatte udveksling af en bredere vifte af oplysninger mellem ESMA og de relevante tredjelandsmyndigheder og hyppigere udveksling af disse oplysninger. Artikel 25 ændres yderligere, så samarbejdsordningerne også vil betyde, at ESMA har krav på at blive informeret, i tilfælde af at en niveau 2-CCP skal forbedre sit beredskab i forbindelse med alvorlige finansielle vanskeligheder, f.eks. ved at udarbejde en genopretningsplan, eller hvis en myndighed i et sådant tredjeland udarbejder afviklingsplaner. ESMA skal også underrettes om aspekter af relevans for EU's finansielle stabilitet i forbindelse med begyndende krisesituationer. 22.Vedvarende opfyldelse af betingelserne for anerkendelse Artikel 25b ændres for at præcisere, at niveau 2-CCP'er regelmæssigt skal give ESMA oplysninger. 23.Tilbagetrækning af anerkendelse og udstedelse af offentlige meddelelser Artikel 25p og 25r ændres for at præcisere, at ESMA kan trække anerkendelsen tilbage, hvis en ikke-EU-CCP overtræder et eller flere af kravene i EMIR, og kan udstede en offentlig meddelelse, hvis de relevante gebyrer ikke betales, eller hvis en CCP ikke har truffet en afhjælpende foranstaltning, som ESMA har anmodet om. 24.Oplysninger til de kompetente myndigheder Artikel 31 om underretning om ændringer i en CCP's ledelse ændres med det formål at præcisere proceduren for udveksling af oplysninger og afgivelse af udtalelser fra ESMA og kollegiet. 25.Udtalelser fra ESMA og kollegiet Artikel 32, 35, 41 og 54 ændres med henblik på at præcisere rammerne for anmodning om udtalelser fra ESMA og kollegiet. 26.Deltagelsesbetingelser og generelle bestemmelser om organisatoriske krav Artikel 26 og 37 ændres for at præcisere, at CCP'er ikke kan være clearingmedlemmer hos andre CCP'er og heller ikke må have andre CCP'er eller clearingcentraler som clearingmedlemmer eller indirekte clearingmedlemmer. 27.Deltagelsesbetingelser Artikel 37 ændres, så det fastsættes, at en CCP, der har onboardet eller agter at onboarde ikke-finansielle modparter som clearingmedlemmer, skal sikre, at visse yderligere betingelser vedrørende marginkrav og misligholdelsesfonde er opfyldt. Det vil ikke være tilladt for ikke-finansielle modparter at udbyde kundeclearingydelser, og de vil kun kunne have konti hos CCP'en, hvis disse bruges til aktiver og positioner, der besiddes for egen regning. CCP'ens kompetente myndighed vil regelmæssigt skulle aflægge rapport til ESMA og kollegiet om hensigtsmæssigheden af at acceptere ikke-finansielle modparter som clearingmedlemmer. ESMA pålægges at udarbejde et udkast til reguleringsmæssige tekniske standarder for, hvilke elementer der skal tages i betragtning ved fastlæggelsen af adgangskriterierne, og vil kunne afgive udtalelse om hensigtsmæssigheden af sådanne ordninger efter en ad hoc-fagfællebedømmelse. 28.Gennemsigtighed Artikel 38 ændres med det formål at sikre større gennemsigtighed og forudsigelighed for kunder og indirekte kunder i relation til margin calls. Clearingmedlemmer og kunder, der leverer clearingydelser, vil skulle sikre gennemsigtighed for deres kunder. 29.Marginkrav

Artikel 41 ændres for at sikre, at CCP'er løbende ændrer deres marginniveau under hensyntagen til eventuelle procykliske virkninger af disse ændringer, således at niveauet afspejler de aktuelle markedsforhold, og under hensyntagen til den potentielle indvirkning af deres opkrævning af marginer på intradagsbasis og betalinger på deres deltageres likviditetsposition. 30.Kontroller af likviditetsrisici Artikel 44 ændres for bedre at afspejle enheder, hvis misligholdelse i væsentlig grad ville kunne påvirke en CCP's likviditetsposition, derved at CCP'er pålægges at tage hensyn til den likviditetsrisiko, der opstår som følge af misligholdelse hos mindst to enheder, herunder clearingmedlemmer og likviditetstjenesteydere. 31.Krav til sikkerhedsstillelse Artikel 46 ændres for at gøre det muligt at betragte bankgarantier og offentlige garantier som gyldig højlikvid sikkerhedsstillelse, forudsat at de er tilgængelige uden betingelser efter anmodning og inden for likvidationsperioden, og for at sikre, at en CCP tager dem i betragtning ved beregningen af sin samlede eksponering mod banken. En CCP vil desuden skulle tage hensyn til eventuelle procykliske virkninger, når den ændrer niveauet for de haircuts, den anvender på de aktiver, den accepterer som sikkerhedsstillelse. 32.Revision af modeller, stresstestning og back-testning Artikel 49 ændres med det formål at sikre, at de relevante procedurer for CCP'er for ændring af modeller gøres kortere, mindre komplekse og mere forudsigelige. De kompetente myndigheder pålægges hurtigt at bekræfte modtagelsen af en ansøgning om ændring af en model, idet de skal tage stilling til, om den pågældende CCP har fremlagt de nødvendige dokumenter. Med henblik på at sikre, at EU-CCP'er indgiver alle de fornødne dokumenter sammen med deres ansøgninger, pålægges ESMA at udarbejde udkast til reguleringsmæssige og gennemførelsesmæssige tekniske standarder, der præciserer, hvilke dokumenter der skal fremlægges, samt deres format og indhold. En CCP vil desuden skulle indsende alle dokumenter til en central database, hvor de straks vil skulle deles med CCP'ens kompetente myndighed, ESMA og kollegiet. Ved artikel 49 indføres der også en mulighed for at være omfattet af en ikke-indsigelsesprocedure, i stedet for den almindelige procedure, for godkendelse af modelændringer, der anses for ikke at være væsentlige, ligesom det præciseres, hvilke ændringer der anses for væsentlige. Hvis en CCP anser ændringen for at være ikke-væsentlig, kan den begynde at anvende modelændringen, inden afgørelsen modtages af CCP'ens kompetente myndighed. 33.Ændringer — rapporter og revision Artikel 85 ændres, således at Kommissionen pålægges at forelægge en rapport, hvori den vurderer anvendelsen af forordningen senest den [5 år efter denne forordnings ikrafttræden]. Kommissionen pålægges at forelægge rapporten for Europa-Parlamentet og Rådet sammen med eventuelle forslag. Samtidig udgår det nuværende krav om at forelægge en rapport senest den 2. januar 2023. Derudover vil ESMA senest den [3 år efter denne forordnings ikrafttræden] skulle forelægge en rapport om sin personalesituation og sine ressourcer. 34.Ændringer i kapitalkravsforordningen (CRR) Artikel 382, stk. 4, i CRR ændres for at bringe de relevante bestemmelser i CRR i overensstemmelse med de ændringer, der foreslås med dette forslag. Med ændringerne tilpasses anvendelsesområdet for kapitalgrundlagskravet for så vidt angår kreditværdijusteringsrisikoen, ved at det først og fremmest præciseres, hvilke koncerninterne transaktioner der kan undtages fra dette krav. 35.Ændringer i forordningen om pengemarkedsforeninger (MMFR) Artikel 17 i MMFR ændres for så vidt angår bestemmelserne om investeringspolitik i relation til modpartsrisikogrænser. Centralt clearede derivattransaktioner holdes ude fra de modpartsrisikogrænser, der er fastsat i artikel 17, stk. 4, og artikel 17, stk. 6, litra c), i MMFR. Der tilføjes desuden, som nr. 24), en definition af en CCP i artikel 2.



2022/0403 (COD) Forslag til EUROPA-PARLAMENTETS OG RÅDETS FORORDNING af [xxxx]

om ændring af forordning (EU) nr. 648/2012, (EU) nr. 575/2013 og (EU) 2017/1131 for så vidt angår foranstaltninger til at imødegå uforholdsmæssigt store eksponeringer mod tredjelandes centrale modparter og forbedre effektiviteten af Unionens clearingmarkeder

(EØS-relevant tekst) EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Den Europæiske Centralbank, under henvisning til udtalelse fra Det Europæiske Økonomiske og Sociale Udvalg, efter den almindelige lovgivningsprocedure, og ud fra følgende betragtninger: (1)Europa-Parlamentets og Rådets forordning (EU) nr. 648/2012 bidrager til at reducere den systemiske risiko ved at øge gennemsigtigheden på markedet for over-the-counter (OTC)-derivater og ved at reducere modpartskreditrisikoen og de operationelle risici i tilknytning til OTC-derivater. (2)Efterhandelsinfrastrukturer er et nøgleelement i kapitalmarkedsunionen og er ansvarlige for en række efterhandelsprocesser, herunder clearing. Et effektivt og konkurrencedygtigt clearingsystem i Unionen er afgørende for, at Unionens kapitalmarkeder kan fungere, og er en hjørnesten i Unionens finansielle stabilitet. Det er derfor nødvendigt at fastsætte yderligere regler med det formål at forbedre effektiviteten af clearingydelser i Unionen generelt, og af centrale modparter (CCP'er) i særdeleshed, ved at strømline procedurerne, navnlig for levering af supplerende tjenesteydelser eller aktiviteter og for ændring af CCP'ers risikomodeller, ved at øge likviditeten, ved at tilskynde til clearing gennem EU-CCP'er, ved at modernisere de rammer, CCP'erne opererer inden for, og ved at give CCP'er og andre finansielle aktører den nødvendige fleksibilitet til at konkurrere på det indre marked. (3)CCP'er er nødt til at være sikre og modstandsdygtige, hvis de skal kunne tiltrække kunder. Der er ved forordning (EU) nr. 648/2012 fastsat foranstaltninger til at øge gennemsigtigheden på derivatmarkederne og afbøde risici gennem clearing og udveksling af marginer. I den forbindelse spiller CCP'er en vigtig rolle med hensyn til at afbøde finansielle risici. Der bør derfor fastsættes regler med det formål yderligere at øge stabiliteten for EU-CCP'er, navnlig ved at ændre visse aspekter af regelsættet. I erkendelse af EU-CCP'ernes rolle med hensyn til at opretholde Unionens finansielle stabilitet er det desuden nødvendigt yderligere at styrke tilsynet med dem, med særligt fokus på deres rolle i det finansielle system som helhed og det forhold, at de leverer tjenesteydelser på tværs af grænserne. (4)Central clearing er en global forretningsaktivitet, og Unionens markedsdeltagere er aktive på internationalt plan. Siden Kommissionen vedtog forslaget til Europa-Parlamentets og Rådets forordning om ændring af forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed) og om ændring af forordning (EU) nr. 648/2012 for så vidt angår de procedurer og myndigheder, der er involveret i meddelelse af tilladelse til CCP'er, og krav vedrørende anerkendelse af tredjelands-CCP'er i 2017, er der imidlertid gentagne gange — bl.a. fra Den Europæiske Værdipapir- og Markedstilsynsmyndigheds (ESMA) side — givet udtryk for bekymring over de risici for Unionens finansielle stabilitet, der fortsat gør sig gældende som følge af den uforholdsmæssigt store koncentration af clearing hos bestemte tredjelands-CCP'er, navnlig på grund af de risici, der potentielt kan opstå i et stressscenario. På kort sigt vedtog Kommissionen — for at afbøde risikoen for "cliff edge"-effekter i forbindelse med Det Forenede Kongeriges udtræden af Unionen som følge af en pludselig afbrydelse af EU-markedsdeltagernes adgang til UK-CCP'er — en række afgørelser om ækvivalens for at opretholde adgangen til UK-CCP'er. Kommissionen opfordrede dog Unionens markedsdeltagere til at reducere deres uforholdsmæssigt store eksponeringer mod systemiske CCP'er uden for Unionen på mellemlang sigt. Kommissionen gentog denne opfordring i sin meddelelse "EU's økonomiske og finansielle system: fremme af åbenhed, styrke og modstandsdygtighed" fra januar 2021. Risiciene ved og virkningerne af uforholdsmæssigt store eksponeringer mod systemiske CCP'er uden for Unionen blev taget i betragtning i den rapport, som ESMA offentliggjorde i december 2021 på grundlag af en vurdering foretaget i overensstemmelse med artikel 25, stk. 2c, i forordning (EU) nr. 648/2012. ESMA konkluderede i rapporten, at nogle af de ydelser, der leveredes af de pågældende systemisk vigtige UK-CCP'er, var af en så væsentlig systemisk betydning, at de eksisterende ordninger i henhold til forordning (EU) nr. 648/2012 var utilstrækkelige til at styre risiciene for Unionens finansielle stabilitet. For at afbøde de potentielle risici for Unionens finansielle stabilitet som følge af den fortsatte uforholdsmæssigt store afhængighed af systemiske tredjelands-CCP'er, men også for at øge proportionaliteten af foranstaltningerne for tredjelands-CCP'er, der udgør mindre risici for den finansielle stabilitet i Unionen, er det nødvendigt yderligere at skræddersy den ramme, der blev indført ved forordning (EU) 2019/2099, til de risici, som forskellige tredjelands-CCP'er udgør. (5)Artikel 4, stk. 2, og artikel 11, stk. 5-10, i forordning (EU) nr. 648/2012 undtager koncerninterne transaktioner fra clearingforpligtelsen og marginkravene. For at skabe større retssikkerhed og forudsigelighed med hensyn til rammen for koncerninterne transaktioner bør afgørelser om ækvivalens i nævnte forordnings artikel 13 erstattes af en enklere ramme. Forordningens artikel 3 bør derfor ændres for at erstatte behovet for en afgørelse om ækvivalens med en liste over tredjelande, for hvilke der ikke indrømmes en undtagelse. Følgelig bør forordningens artikel 13 udgå. Da der i artikel 382 i Europa-Parlamentets og Rådets forordning (EU) nr. 575/2013 henvises til koncerninterne transaktioner som omhandlet i artikel 3 i forordning (EU) nr. 648/2012, bør artikel 382 også ændres i overensstemmelse hermed. (6)I betragtning af at enheder etableret i lande, der er opført som højrisikotredjelande med strategiske mangler i deres ordning for bekæmpelse af hvidvask af penge og finansiering af terrorisme, jf. artikel 9 i Europa-Parlamentets og Rådets direktiv (EU) 2015/849, eller i tredjelande, der er opført i bilag I til Rådets konklusioner om den reviderede EU-liste over ikke-samarbejdsvillige skattejurisdiktioner, er underlagt mindre streng regulering, kan deres aktiviteter øge risikoen, bl.a. på grund af øget modpartskreditrisiko og juridisk risiko, for Unionens finansielle stabilitet. Sådanne enheder bør derfor ikke kunne komme i betragtning i forbindelse med koncerninterne transaktioner. (7)Strategiske mangler i ordninger for bekæmpelse af hvidvask af penge og finansiering af terrorisme eller manglende samarbejde på skatteområdet er ikke nødvendigvis de eneste faktorer, der kan påvirke den risiko, herunder modpartskreditrisiko og juridiske risici, der er forbundet med derivataftaler. Også andre faktorer, såsom de tilsynsmæssige rammer, spiller en rolle. Kommissionen bør derfor tillægges beføjelser til at vedtage delegerede retsakter med henblik på angivelse af tredjelande, hvis enheder ikke kan være omfattet af undtagelser af denne art, selv om de ikke figurerer på nævnte lister. I betragtning af at koncerninterne transaktioner er omfattet af mindre strenge reguleringsmæssige krav, bør regulerings- og tilsynsmyndigheder nøje følge og vurdere de risici, der er forbundet med transaktioner, der involverer enheder fra tredjelande. (8)For at sikre lige konkurrencevilkår for henholdsvis EU- og tredjelandskreditinstitutter, der udbyder clearingydelser til pensionsordninger, bør der indføres en undtagelse fra clearingforpligtelsen i henhold til artikel 4, litra iv), i forordning (EU) nr. 648/2012 i tilfælde, hvor en finansiel modpart i Unionen eller en ikke-finansiel modpart, som er omfattet af clearingforpligtelsen, indgår i en transaktion med en pensionsordning, der er etableret i et tredjeland, som er undtaget fra clearingforpligtelsen i henhold til det pågældende tredjelands nationale lovgivning. (9)Med forordning (EU) nr. 648/2012 fremmes brugen af central clearing som den vigtigste risikoreduktionsteknik for OTC-derivater. De risici, der er forbundet med en OTC-derivataftale, begrænses derfor bedst, når den pågældende derivataftale cleares af en CCP, der er meddelt tilladelse i henhold til artikel 14 eller er anerkendt i henhold til artikel 25 i nævnte forordning. Det følger heraf, at kun derivataftaler, der ikke cleares af en CCP, der er meddelt tilladelse i henhold til artikel 14 eller er anerkendt i henhold til artikel 25 i forordning (EU) nr. 648/2012, bør medtages i beregningen af den position, der sammenholdes med de tærskelværdier, der er fastsat i henhold til samme forordnings artikel 10, stk. 4, litra b). (10)Det er nødvendigt at imødegå de risici for den finansielle stabilitet, der er forbundet med EU-clearingmedlemmers og kunders uforholdsmæssigt store eksponeringer mod systemisk vigtige tredjelands-CCP'er (niveau 2-CCP'er), der leverer clearingydelser, som ESMA har identificeret som værende clearingydelser af væsentlig systemisk betydning i henhold til artikel 25, stk. 2c, i forordning (EU) nr. 648/2012. I december 2021 konkluderede ESMA, at leveringen af visse clearingydelser leveret af to niveau 2-CCP'er, nemlig rentederivater denomineret i euro og polske zloty, credit default swaps (CDS) denomineret i euro og kortfristede rentederivater (STIR) denomineret i euro, er af væsentlig systemisk betydning for Unionen eller en eller flere af dens medlemsstater. Som ESMA bemærkede i sin vurderingsrapport fra december 2021, ville ændringer i disse niveau 2-CCP'ers gyldige sikkerhedsstillelse, marginer eller haircuts kunne indvirke negativt på markederne for statsobligationer i en eller flere medlemsstater, og på Unionens finansielle stabilitet generelt, hvis disse CCP'er skulle komme i alvorlige finansielle vanskeligheder. Dertil kommer, at forstyrrelser på markeder, der er relevante for gennemførelsen af pengepolitikken, vil kunne hæmme transmissionsmekanismen, som er af kritisk betydning for de udstedende centralbanker. Finansielle modparter og ikke-finansielle modparter, der er omfattet af clearingforpligtelsen, bør derfor, direkte eller indirekte, skulle have konti med et vist minimumsaktivitetsniveau hos CCP'er, der er etableret i Unionen. Dette krav burde reducere omfanget af de pågældende niveau 2-CCP'ers levering af disse clearingydelser til et niveau, hvor clearingen ikke længere er af væsentlig systemisk betydning. (11)Det er nødvendigt at sikre, at justeringen af omfanget af den clearingaktivitet, der skal ske på konti hos EU-CCP'er, kan tilpasses i overensstemmelse med skiftende omstændigheder. ESMA spiller en vigtig rolle i forbindelse med vurderingen af, hvorvidt tredjelands-CCP'er og deres clearingydelser er af væsentlig systemisk betydning. ESMA bør derfor, i samarbejde med Den Europæiske Banktilsynsmyndighed (EBA), Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) og ESRB og efter høring af Det Europæiske System af Centralbanker (ESCB), udarbejde udkast til reguleringsmæssige tekniske standarder, der præciserer omfanget af væsentligt systemiske clearingydelser, som finansielle og ikke-finansielle modparter, der er omfattet af clearingforpligtelsen, skal føre på de aktive konti hos EU-CCP'er. Nævnte justering bør ikke være mere omfattende, end hvad der er nødvendigt og forholdsmæssigt for at reducere omfanget af clearing i de identificerede clearingydelser hos de pågældende niveau 2-CCP'er. ESMA bør i den forbindelse tage hensyn til, hvilke omkostninger, risici og byrder justeringen medfører for finansielle og ikke-finansielle modparter, indvirkningen på deres konkurrenceevne og risikoen for, at omkostningerne væltes over på ikke-finansielle virksomheder. ESMA bør tillige sikre, at den påtænkte reduktion af omfanget af clearing i instrumenter, der er identificeret som værende af væsentlig systemisk betydning, medfører, at de ikke længere kan anses for at være af væsentlig systemisk betydning, når ESMA i overensstemmelse med nævnte forordnings artikel 25, stk. 5, mindst hvert femte år foretager en revision af anerkendelsen af de pågældende CCP'er. Der bør desuden fastsættes passende indfasningsperioder for gradvis implementering af kravet om, at en vis andel af clearingaktiviteter skal ske på konti hos EU-CCP'er. (12)For at sikre, at kunderne er bekendt med deres muligheder og kan træffe informerede beslutninger om, hvor de skal cleare deres derivataftaler, bør clearingmedlemmer og kunder, der leverer clearingydelser i både EU-CCP'er og anerkendte tredjelands-CCP'er, oplyse deres kunder om muligheden for at cleare en derivataftale hos en EU-CCP, således at omfanget af clearing i tjenesteydelser, der er identificeret som værende af væsentlig systemisk betydning, reduceres hos niveau 2-CCP'er med henblik på at sikre den finansielle stabilitet i Unionen. (13)For at sikre, at de kompetente myndigheder er i besiddelse af de nødvendige oplysninger om clearingmedlemmers eller kunders clearingaktiviteter hos anerkendte CCP'er, bør der indføres indberetningspligt for sådanne clearingmedlemmer eller kunder. Der bør i de oplysninger, der skal indberettes, sondres mellem værdipapirtransaktioner, derivattransaktioner, der handles på et reguleret marked, og over-the-counter (OTC)-derivattransaktioner.

(14)Ved Europa-Parlamentets og Rådets forordning (EU) 2019/834 ændredes forordning (EU) nr. 648/2012 for bl.a. at indføre en undtagelse fra indberetningskravene for OTC-derivattransaktioner mellem modparter inden for samme koncern, hvor mindst en af modparterne er en ikke-finansiel modpart. Begrundelsen for at indføre denne undtagelse var, at koncerninterne transaktioner, der involverer ikke-finansielle modparter, udgør en relativt lille andel af alle OTC-derivattransaktioner og først og fremmest anvendes til intern afdækning inden for koncerner. Sådanne transaktioner bidrager derfor ikke væsentligt til systemiske risici eller indbyrdes forbindelse med resten af det finansielle system. Undtagelsen fra indberetningskravene for disse transaktioner har imidlertid begrænset ESMA's, ESRB's og andre myndigheders mulighed for klart at klarlægge og vurdere de risici, ikke-finansielle modparter påtager sig. For at sikre større synlighed for koncerninterne transaktioner, på baggrund af deres potentielle indbyrdes forbindelser med resten af det finansielle system og under hensyntagen til den senere tids udvikling på markederne, navnlig presset på energimarkederne som følge af Ruslands uprovokerede og uberettigede aggression mod Ukraine, bør denne undtagelse fjernes. (15)For at sikre, at de kompetente myndigheder til enhver tid er opmærksomme på eksponeringer på enheds- og koncernniveau og er i stand til at overvåge sådanne eksponeringer, bør de kompetente myndigheder indføre effektive samarbejdsprocedurer for beregning af positioner i aftaler, der ikke cleares gennem en godkendt eller anerkendt CCP, og for aktiv evaluering og vurdering af eksponeringsniveauet i OTC-derivataftaler på enheds- og koncernniveau. (16)Det er nødvendigt at sikre, at Kommissionens delegerede forordning (EU) nr. 149/2013 af 19. december 2012 om udbygning af Europa-Parlamentets og Rådets forordning (EU) nr. 648/2012, som omhandler kriterierne for bestemmelse af, hvilke OTC-derivataftaler der objektivt og målbart reducerer risici, fortsat er relevant i lyset af udviklingen på markederne. Det er også nødvendigt at sikre, at clearinggrænseværdierne i nævnte delegerede forordning for så vidt angår tærsklerne for de pågældende værdier korrekt og nøjagtigt afspejler de forskellige risici og karakteristika ved derivater, bortset fra rente-, valuta-, kredit- og aktiederivater. ESMA bør derfor også revidere og, i det omfang det er relevant, præcisere nævnte delegerede forordning og om nødvendigt foreslå ændringer heri. ESMA opfordres til at se nærmere på dette og bl.a. øge detaljeringsgraden for råvarederivater. En sådan højere detaljeringsgrad kunne opnås ved at opdele clearinggrænseværdierne efter sektor og type, f.eks. ved at skelne mellem henholdsvis landbrugsråvarer, energiråvarer og metalliske råvarer eller ved at differentiere mellem disse råvarer på grundlag af andre karakteristika såsom miljømæssige, sociale og ledelsesmæssige kriterier, miljømæssigt bæredygtige investeringer eller kryptorelaterede egenskaber. ESMA bør i forbindelse med revisionen bestræbe sig på at høre relevante interessenter med specialviden om bestemte råvarer. (17)Ikke-finansielle modparter, der skal udveksle sikkerhedsstillelse for OTC-derivataftaler, der ikke cleares af en CCP, bør have tilstrækkelig tid til at forhandle og afprøve ordningerne for udveksling af sådan sikkerhedsstillelse. (18)For at sikre en ensartet anvendelse af risikostyringsprocedurerne, som kræver rettidig, præcis og passende vis adskilt udveksling af sikkerhedsstillelse med hensyn til OTC-derivataftaler, der indgås af finansielle modparter og ikke-finansielle modparter, bør de europæiske tilsynsmyndigheder (ESA'er) træffe de nødvendige foranstaltninger til at sikre en sådan ensartet anvendelse. (19)For at sikre en konsekvent og konvergerende tilgang blandt de kompetente myndigheder i hele Unionen bør CCP'er, der er meddelt tilladelse, eller juridiske personer, der ønsker at blive meddelt tilladelse i henhold til artikel 14 i forordning (EU) nr. 648/2012 til at levere clearingydelser og udøve aktiviteter i finansielle instrumenter, også kunne få tilladelse til at levere clearingydelser og udøve andre aktiviteter i relation til ikke-finansielle instrumenter. Forordning (EU) nr. 648/2012 finder anvendelse på CCP'er som enheder, ikke på specifikke tjenesteydelser, jf. samme forordnings artikel 1, stk. 2. Når en CCP ud over finansielle instrumenter også clearer ikke-finansielle instrumenter, bør CCP'ens kompetente myndighed kunne sikre, at CCP'en opfylder alle kravene i forordning (EU) nr. 648/2012 for alle de tjenesteydelser, den udbyder. (20)EU's CCP'er står over for udfordringer med at udvide deres produktudbud og oplever vanskeligheder med at lancere nye produkter. Disse udfordringer og vanskeligheder kan forklares med visse bestemmelser i forordning (EU) nr. 648/2012, som gør nogle godkendelsesprocedurer for lange, komplekse og uforudsigelige. Proceduren for meddelelse af tilladelse til EU-CCP'er eller udvidelse af deres tilladelse bør derfor forenkles, samtidig med at det sikres, at ESMA og det i artikel 18 i forordning (EU) nr. 648/2012 omhandlede kollegium inddrages på passende vis. For det første bør den kompetente myndighed for at undgå store — og potentielt uendelige — forsinkelser, når den kompetente myndighed vurderer, om en ansøgning om tilladelse er fuldstændig, hurtigt bekræfte modtagelsen af og hurtigt kontrollere, om CCP'en har fremlagt de dokumenter, der er nødvendige for vurderingen. Med henblik på at sikre, at EU-CCP'er fremlægger alle de nødvendige dokumenter sammen med deres ansøgning, bør ESMA udarbejde udkast til reguleringsmæssige og gennemførelsesmæssige tekniske standarder, der præciserer, hvilke dokumenter der skal fremlægges, hvilke oplysninger disse dokumenter skal indeholde, og i hvilket format de skal fremlægges. For det andet bør CCP'er, for at sikre en effektiv vurdering af ansøgninger på én gang kunne indsende alle dokumenter via en central database, hvor de straks deles med CCP'ens kompetente myndighed, ESMA og kollegiet. For det tredje bør en CCP's kompetente myndighed, ESMA og kollegiet i vurderingsperioden inddrage CCP'en og eventuelt stille den spørgsmål, så der sikres en hurtig, fleksibel og samarbejdsbaseret proces med henblik på en samlet revision. For at undgå dobbeltarbejde og unødvendige forsinkelser bør alle spørgsmål og efterfølgende præciseringer også udveksles samtidigt mellem CCP'ens kompetente myndighed, ESMA og kollegiet. (21)Der hersker i dag usikkerhed om, hvornår en supplerende tjenesteydelse eller aktivitet er omfattet af en CCP's eksisterende tilladelse. Det er nødvendigt at afhjælpe denne usikkerhed og sikre proportionalitet, når den påtænkte supplerende tjenesteydelse eller aktivitet ikke øger risiciene for CCP'en. Det er derfor nødvendigt at fastsætte, at ansøgninger i disse tilfælde ikke skal underkastes den fuldstændige vurderingsprocedure. Det bør af samme grund præciseres, hvilke yderligere clearingydelser og -aktiviteter der er ikke-væsentlige, og dermed ikke øger risiciene for en EU-CCP, og skal godkendes under anvendelse af en ikke-indsigelsesprocedure af den pågældende CCP's kompetente myndighed. Denne ikke-indsigelsesprocedure bør anvendes, når den pågældende CCP agter at cleare et eller flere finansielle instrumenter tilhørende de samme klasser af finansielle instrumenter, som den har tilladelse til at cleare, forudsat at de pågældende finansielle instrumenter handles på en markedsplads, hvor CCP'en allerede leverer clearingydelser eller udøver clearingaktiviteter, og den påtænkte supplerende clearingydelse eller -aktivitet ikke indebærer betaling i en ny valuta. Denne ikke-indsigelsesprocedure bør tillige anvendes, i tilfælde af at CCP'en tilføjer en ny EU-valuta til en klasse af finansielle instrumenter, der allerede er omfattet af CCP'ens tilladelse, eller hvis CCP'en tilføjer en eller flere yderligere løbetider til en klasse af finansielle instrumenter, der allerede er omfattet af CCP'ens tilladelse, forudsat at løbetidsintervallet ikke udvides væsentligt. Ydermere bør en CCP også kunne anmode sin kompetente myndighed om at lade ikke-indsigelsesproceduren finde anvendelse, hvis den pågældende CCP mener, at den påtænkte yderligere tjenesteydelse eller aktivitet ikke vil øge dens risici, navnlig hvis den nye clearingydelse eller -aktivitet svarer til de tjenesteydelser, CCP'en allerede har tilladelse til at levere. Ikke-indsigelsesproceduren bør ikke kræve en særskilt udtalelse fra ESMA og kollegiet, da et sådant krav ville være uforholdsmæssigt. I stedet bør ESMA og kollegiet kunne give CCP'ens kompetente myndighed input via det fælles tilsynshold, der er etableret for den pågældende CCP. (22)Med henblik på at befordre et tilsyn med CCP'er baseret på løbende samarbejde bør kollegiet afgive udtalelse, hvis en kompetent myndighed overvejer at trække en CCP's tilladelse tilbage, samt når en kompetent myndighed foretager den årlige revision og evaluering af den pågældende CCP. (23)For at sikre, at alle kollegier fungerer på ensartet vis, og for at skabe yderligere tilsynskonvergens bør ESMA styre og lede kollegiet for hver enkelt EU-CCP og have stemmeret i kollegiet. (24)ESMA bør kunne bidrage mere effektivt til at sikre, at EU's CCP'er er sikre, robuste og konkurrencedygtige i forbindelse med levering af deres tjenesteydelser i hele Unionen. Ud over de tilsynsbeføjelser, der i dag følger af forordning (EU) nr. 648/2012, bør ESMA derfor tillige afgive udtalelse til CCP'ens kompetente myndighed om en CCP's årlige revision og evaluering, tilbagetrækning af dens tilladelse og marginkrav. ESMA bør, når den afgiver en sådan udtalelse, vurdere den pågældende CCP's overholdelse af de relevante krav og i den forbindelse især fokusere på konstaterede grænseoverskridende risici eller risici for den finansielle stabilitet i Unionen. Det er desuden nødvendigt at skabe yderligere tilsynskonvergens og sikre, at alle interessenter informeres om ESMA's og kollegiets vurdering af en CCP's aktiviteter. ESMA bør derfor, under iagttagelse af behovet for at beskytte fortrolige oplysninger, offentliggøre information om, at en kompetent myndighed ikke efterlever eller ikke agter at efterleve ESMA's eller kollegiets udtalelse eller eventuelle betingelser eller henstillinger deri. ESMA bør, efter stillingtagen i hvert enkelt tilfælde, kunne beslutte at offentliggøre den kompetente myndigheds begrundelse for ikke at efterleve ESMA's eller kollegiets udtalelse eller eventuelle betingelser eller henstillinger deri. (25)Det er nødvendigt at sikre, at CCP'en til enhver tid overholder forordning (EU) nr. 648/2012, herunder efter en ikke-indsigelsesprocedure, hvor der gives tilladelse til levering af supplerende clearingydelser eller udøvelse af clearingaktiviteter, eller efter en ikke-indsigelsesprocedure for godkendelse af en modelændring, hvor ESMA og kollegiet ikke afgiver en særskilt udtalelse. Den revision, som CCP'ens kompetente myndighed foretager mindst en gang om året, bør derfor især omfatte sådanne nye clearingydelser eller -aktiviteter og eventuelle modelændringer. For at sikre tilsynskonvergens og garantere, at EU's CCP'er er sikre, robuste og konkurrencedygtige i forbindelse med levering af deres tjenesteydelser i hele Unionen, bør ESMA og kollegiet afgive udtalelse om den kompetente myndigheds rapport, idet denne rapport bør forelægges hvert år. (26)ESMA bør have midlerne til at identificere potentielle risici for Unionens finansielle stabilitet. ESMA bør derfor, i samarbejde med EBA og EIOPA samt ECB inden for rammerne af de opgaver vedrørende tilsyn med kreditinstitutter inden for den fælles tilsynsmekanisme, som den er pålagt i henhold til Rådets forordning (EU) nr. 1024/2013, identificere indbyrdes forbindelser og indbyrdes afhængighed mellem forskellige CCP'er og juridiske personer, herunder fælles clearingmedlemmer, kunder og indirekte kunder, fælles udbydere af materielle tjenester, fælles udbydere af væsentlig likviditet, aftaler om krydssikkerhedsstillelse, cross-default-klausuler og kryds-CCP-netting, krydsgarantiaftaler og -risikooverførsler og back-to-back-transaktioner. (27)De centralbanker, der udsteder EU-valutaerne for de finansielle instrumenter, som cleares af CCP'er, der er meddelt tilladelse, og som har anmodet om medlemskab af CCP-Tilsynsudvalget, er medlemmer af dette udvalg uden stemmeret. De deltager kun i udvalgets møder vedrørende EU-CCP'er i forbindelse med drøftelser om vurderinger i hele Unionen af CCP'ernes modstandsdygtighed over for ugunstige markedsudviklinger/relevante markedsudviklinger. De udstedende centralbanker er således, i modsætning til hvad der er tilfældet for deres deltagelse i tilsynet med tredjelands-CCP'er, ikke tilstrækkeligt involveret i tilsynsspørgsmål vedrørende EU-CCP'er, som er af direkte relevans for gennemførelsen af pengepolitik og betalingssystemernes smidige funktion, hvilket resulterer i, at der ikke i tilstrækkelig grad tages hensyn til grænseoverskridende risici. Udstedende centralbanker bør derfor kunne deltage som medlemmer uden stemmeret i alle møder, som CCP-Tilsynsudvalget indkalder til vedrørende EU-CCP'er. (28)Det er nødvendigt at sikre hurtig udveksling af oplysninger, vidensdeling og effektivt samarbejde mellem de myndigheder, der er involveret i tilsynet med CCP'er, der er meddelt tilladelse, og navnlig når der er behov for en hurtig afgørelse fra en CCP's kompetente myndighed. Der bør derfor etableres et fælles tilsynshold for hver enkelt EU-CCP, som skal bistå de relevante tilsynsmyndigheder, bl.a. ved at give CCP'ens kompetente myndighed input inden for rammerne af ikke-indsigelsesproceduren for udvidelse af en CCP's eksisterende tilladelse, bistå med at fastlægge hyppigheden og omfanget af revisionen og evalueringen af en CCP og deltage i kontrolbesøg på stedet. I betragtning af at en CCP's kompetente myndighed fortsat i sidste ende vil være ansvarlig for de endelige tilsynsafgørelser, bør de fælles tilsynshold arbejde under ledelse af den kompetente myndighed for CCP'en, som holdet er etableret for, ligesom de bør være sammensat af medarbejdere fra CCP'ens kompetente myndighed og ESMA samt visse medlemmer af kollegiet. Andre medlemmer af kollegiet bør også kunne anmode om at deltage, idet anmodningen bør begrundes ud fra deres vurdering af den indflydelse, som CCP'ens alvorlige finansielle vanskeligheder kan have på den finansielle stabilitet i deres respektive medlemsstat. (29)Med henblik på at forbedre de relevante EU-organers muligheder for at danne sig et samlet overblik over markedsudvikling af relevans for clearing i Unionen, overvåge implementeringen af visse clearingrelaterede krav i forordning (EU) nr. 648/2012 og i fællesskab drøfte de potentielle risici, der opstår som følge af forskellige finansielle aktørers indbyrdes forbindelser og andre spørgsmål vedrørende finansiel stabilitet er det nødvendigt at oprette en tværsektoriel overvågningsmekanisme, som samler de relevante EU-organer, der er involveret i tilsynet med EU-CCP'er, clearingmedlemmer og kunder. En sådan fælles overvågningsmekanisme bør forvaltes og ledes af ESMA som den EU-myndighed, der er involveret i tilsynet med EU-CCP'er og fører tilsyn med systemisk vigtige tredjelands-CCP'er. Også repræsentanter fra Kommissionen, EBA, EIOPA, ESRB og ECB samt ECB inden for rammerne af de opgaver vedrørende tilsyn med kreditinstitutter inden for den fælles tilsynsmekanisme, som det er pålagt i henhold til Rådets forordning (EU) nr. 1024/2013, bør deltage. (30)Med henblik på at sikre et informeret grundlag for fremtidige politikbeslutninger bør ESMA, i samarbejde med de andre organer, der deltager i den fælles overvågningsmekanisme, forelægge Europa-Parlamentet, Rådet og Kommissionen en årlig rapport om resultaterne af deres aktiviteter. ESMA kan indlede en procedure vedrørende overtrædelse af EU-retten i henhold til artikel 17 i Europa-Parlamentets og Rådets forordning (EU) nr. 1095/2010, hvis ESMA på grundlag af de oplysninger, den har modtaget inden for rammerne af den fælles overvågningsmekanisme, og efter drøftelserne heri finder, at de kompetente myndigheder ikke sikrer clearingmedlemmernes og kundernes overholdelse af kravet om som minimum at cleare en del af de identificerede aftaler på konti hos EU-CCP'er, eller hvis ESMA konstaterer, at der er en risiko for den finansielle stabilitet i Unionen som følge af en påstået overtrædelse eller manglende anvendelse af EU-retten. ESMA kan, inden den indleder en sådan procedure vedrørende overtrædelse af EU-retten, udstede retningslinjer og henstillinger i overensstemmelse med nævnte forordnings artikel 16. ESMA bør, hvis den på grundlag af de oplysninger, den er modtaget inden for rammerne af den fælles overvågningsmekanisme, og efter drøftelserne heri finder, at overholdelse af kravet om som minimum at cleare en del af de identificerede aftaler på konti hos EU-CCP'er ikke effektivt sikrer reduktion af EU-clearingmedlemmers og kunders uforholdsmæssigt store eksponeringer mod niveau 2-CCP'er, revidere og foreslå ændringer i den relevante delegerede forordning fra Kommissionen, med yderligere præcisering af dette krav, og om nødvendigt foreslå en passende tilpasningsperiode. (31)Uroen på markederne i 2020 som følge af covid-19-pandemien og de høje priser på engrosenergimarkederne i 2022 efter Ruslands uprovokerede og uberettigede aggression mod Ukraine viste, at det er afgørende, at de kompetente myndigheder samarbejder og udveksler oplysninger for at imødegå de risici, der opstår i forbindelse med hændelser med grænseoverskridende virkninger, men at ESMA stadig mangler de nødvendige redskaber til at sikre en sådan koordinering og en konvergerende tilgang på EU-plan. ESMA bør derfor kunne indkalde til møder i CCP-Tilsynsudvalget, enten på eget initiativ eller efter anmodning, eventuelt i en udvidet sammensætning, med henblik på effektivt at koordinere de kompetente myndigheders indsats i nødsituationer. ESMA bør desuden ved simpel anmodning kunne pålægge markedsdeltagere at fremlægge oplysninger, der er nødvendige, for at ESMA kan varetage sin koordinationsfunktion i sådanne situationer, samt kunne udstede henstillinger til den kompetente myndighed. (32)Med henblik på at mindske byrden for CCP'er og ESMA bør det præciseres, at hvis ESMA foretager en revision af en tredjelands-CCP's anerkendelse i overensstemmelse med artikel 25, stk. 5, første afsnit, litra b), bør den pågældende tredjelands-CCP ikke være forpligtet til at indgive en ny ansøgning om anerkendelse. Den bør dog give ESMA alle de oplysninger, der er nødvendige for en sådan revision. ESMA's revision af en tredjelands-CCP's anerkendelse bør derfor ikke udgøre en ny anerkendelse af den pågældende CCP. (33)Kommissionen bør, når den vedtager en afgørelse om ækvivalens, kunne fravige kravet om, at det pågældende tredjeland skal have et effektivt ækvivalent system for anerkendelse af tredjelands-CCP'er. Kommissionen kan, når den overvejer, hvorvidt en sådan tilgang ville stå i et rimeligt forhold til målet, tage en række forskellige faktorer i betragtning, herunder overholdelsen af principperne for finansielle markedsinfrastrukturer, der er offentliggjort af Udvalget om Betalings- og Markedsinfrastrukturer og Den Internationale Børstilsynsorganisation, størrelsen af de tredjelands-CCP'er, der er etableret i den pågældende jurisdiktion, og, hvis den er kendt, den forventede aktivitet i disse tredjelands-CCP'er, der udføres af clearingmedlemmer og markedspladser, der er etableret i Unionen.

(34)For at sikre, at samarbejdsordninger mellem ESMA og de relevante kompetente myndigheder i tredjelande er forholdsmæssige, bør de pågældende ordninger afspejle de særlige karakteristika ved omfanget af de tjenesteydelser, der leveres, eller påtænkes leveret, i Unionen af CCP'er, der er meddelt tilladelse i det pågældende tredjeland, og hvorvidt tjenesteydelserne indebærer risici for Unionen eller en eller flere af dens medlemsstater. Samarbejdsordningerne bør derfor afspejle det risikoniveau, som CCP'er etableret i et tredjeland potentielt udgør for den finansielle stabilitet i Unionen eller i en eller flere af dens medlemsstater. (35)ESMA bør derfor skræddersy sine samarbejdsordninger til diverse tredjelandsjurisdiktioner baseret på de CCP'er, der er etableret i den enkelte jurisdiktion. Først og fremmest omfatter niveau 1-CCP'er en bred vifte af CCP-profiler, og ESMA bør derfor sikre, at en samarbejdsordning står i et rimeligt forhold til de CCP'er, der er etableret i den enkelte tredjelandsjurisdiktion. ESMA bør bl.a. tage hensyn til likviditeten på de pågældende markeder, i hvilket omfang CCP'ernes clearingaktiviteter er denomineret i euro eller andre EU-valutaer, og i hvilket omfang EU-enheder gør brug af de pågældende CCP'ers tjenesteydelser. I betragtning af at langt størstedelen af niveau 1-CCP'er kun i begrænset omfang leverer clearingydelser til clearingmedlemmer og markedspladser etableret i Unionen, bør omfanget af ESMA's vurdering og af de oplysninger, der skal anmodes om, også være begrænset i alle disse jurisdiktioner. Med henblik på at begrænse anmodningerne om oplysninger til niveau 1-CCP'er bør ESMA i princippet hvert år anmode om en række på forhånd angivne oplysninger. Hvis de risici, der knytter sig til en niveau 1-CCP eller en jurisdiktion, potentielt er større, vil der være grundlag for hyppigere, og som minimum kvartalsvise, anmodninger om en bredere vifte af oplysninger. Samarbejdsordninger, der allerede var etableret ved denne forordnings ikrafttræden, bør dog ikke skulle tilpasses, medmindre de relevante tredjelandsmyndigheder anmoder om det. (36)I tilfælde af anerkendelse i henhold til artikel 25, stk. 2b, i forordning (EU) nr. 648/2012, bør samarbejdsordningerne mellem ESMA og de relevante tredjelandsmyndigheder, i betragtning af disse CCP'ers systemiske betydning for Unionen eller en eller flere af dens medlemsstater, omfatte udveksling af en bredere vifte af oplysninger og hyppigere udveksling af disse oplysninger. I så fald bør samarbejdsordningerne også omfatte procedurer for sikring af, at der føres tilsyn med den pågældende niveau 2-CCP i overensstemmelse med nævnte forordnings artikel 25. ESMA bør sikre, at den kan indhente alle de oplysninger, der er nødvendige for, at den kan opfylde sine forpligtelser i henhold til nævnte forordning, herunder de oplysninger, der er nødvendige for at sikre overholdelse af samme forordnings artikel 25, stk. 2b, og udveksling af oplysninger, når en CCP helt eller delvist er blevet indrømmet sammenlignelig overholdelse. For at gøre det muligt for ESMA at gennemføre et fyldestgørende og effektivt tilsyn med niveau 2-CCP'er bør det præciseres, at sådanne CCP'er regelmæssigt skal give ESMA oplysninger. (37)Med henblik på at sikre, at ESMA tillige holdes informeret om, i hvilken udstrækning en niveau 2-CCP er forberedt på, kan afbøde og kan komme på fode igen efter alvorlige finansielle vanskeligheder, bør samarbejdsordningerne omfatte, at ESMA har ret til at blive informeret, hvis en niveau 2-CCP udarbejder en genopretningsplan, eller hvis en tredjelandsmyndighed udarbejder afviklingsplaner. ESMA bør også underrettes om aspekter, der er relevante for den finansielle stabilitet i Unionen, eller i en eller flere af dens medlemsstater, og om, hvordan individuelle clearingmedlemmer og, i det omfang de er kendt, kunder og indirekte kunder, i væsentlig grad kunne blive berørt af gennemførelsen af en sådan genopretnings- eller afviklingsplan. Det bør i samarbejdsordningerne også angives, at ESMA skal underrettes, når en niveau 2-CCP agter at aktivere sin genopretningsplan, eller hvis tredjelandets myndigheder har fastslået, at der er tegn på en begyndende krisesituation, som vil kunne påvirke CCP'ens og dens clearingmedlemmers, kunders og indirekte kunders aktiviteter. (38)For at afbøde potentielle risici for den finansielle stabilitet i Unionen, eller i en eller flere af dens medlemsstater, bør CCP'er og clearingcentraler ikke kunne være clearingmedlemmer af andre CCP'er, og CCP'er bør heller ikke kunne acceptere at have andre CCP'er som clearingmedlemmer eller indirekte clearingmedlemmer. (39)Den senere tids begivenheder på råvaremarkederne som følge af Ruslands uprovokerede og uberettigede aggression mod Ukraine viser, at ikke-finansielle modparter ikke har samme adgang til likviditet som finansielle modparter. Ikke-finansielle modparter bør derfor ikke kunne udbyde kundeclearingydelser, og de bør kun kunne have konti hos CCP'en, hvis disse bruges til aktiver og positioner, der besiddes for egen regning. CCP'er, der har accepteret eller agter at acceptere ikke-finansielle modparter som clearingmedlemmer, bør sikre, at de ikke-finansielle modparter kan opfylde marginkravene og bidragene til misligholdelsesfonde, også i stresssituationer. Eftersom ikke-finansielle modparter ikke er omfattet af de samme tilsynsmæssige krav og likviditetsgarantier som finansielle modparter, bør deres direkte adgang til CCP'er overvåges af de kompetente myndigheder for CCP'er, der accepterer dem som clearingmedlemmer. CCP'ens kompetente myndighed vil regelmæssigt skulle aflægge rapport til ESMA og kollegiet om hensigtsmæssigheden af at acceptere ikke-finansielle modparter som clearingmedlemmer. ESMA kan afgive en udtalelse om hensigtsmæssigheden af sådanne ordninger efter en ad hoc-fagfællebedømmelse. (40)For at sikre større synlighed og forudsigelighed for kunder og indirekte kunder i relation til margin calls og dermed gøre det muligt for dem at videreudvikle deres likviditetsstyringsstrategier, bør clearingmedlemmer og kunder, der leverer clearingydelser, sikre gennemsigtighed for deres kunder. På grund af deres tættere forhold til CCP'er og deres professionelle erfaring med central clearing og likviditetsstyring er clearingmedlemmer bedst i stand til klart og åbent at kommunikere til kunderne, hvordan en CCP-modeller fungerer, herunder i stresssituationer, og hvilken indvirkning sådanne situationer kan have på de marginer, kunden vil skulle stille, herunder eventuelle yderligere marginer, som clearingmedlemmer selv måtte anmode om. En bedre forståelse af CCP-marginmodeller kan gøre det nemmere for kunderne at forudsige margin calls med en rimelig sandsynlighed og at forberede sig på krav om sikkerhedsstillelse, navnlig i stresssituationer. (41)For at sikre, at marginmodeller afspejler de aktuelle markedsforhold, bør CCP'er løbende, og ikke kun regelmæssigt, ændre deres marginniveau under hensyntagen til eventuelle procykliske virkninger af disse ændringer. Når CCP'er anmoder om og opkræver marginer på intradagsbasis, bør de desuden tage hensyn til den potentielle indvirkning af deres opkrævning af marginer på intradagsbasis og betalinger på deres deltageres likviditetsposition. (42)Med henblik på at sikre, at likviditetsrisikoen fastlægges præcist, bør de enheder, hvis misligholdelse en CCP skal tage hensyn til ved fastlæggelsen af denne risiko, udvides til at omfatte ikke blot clearingmedlemmers, men også likviditetsleverandører, afviklingstjenesteudbydere eller andre tjenesteyderes misligholdelse. (43)For at lette adgangen til clearing for enheder, der ikke råder over tilstrækkelige højlikvide aktiver, og navnlig energiselskaber, bør på betingelser, der skal fastsættes af ESMA, og for at sikre, at en CCP tager disse betingelser i betragtning ved beregningen af dens samlede eksponering mod en bank, der også er clearingmedlem, bør garantier fra forretningsbanker og offentlige banker betragtes som gyldig sikkerhedsstillelse. I betrag